qundao/data-zh-poetry huggingface dataset:
闻思庵纪事呈莲社诸君
作者：一斑
朝代：清

雨港烟村容散人，菱池蔬圃少风尘。过桥一径见城郭，沿水数家成比邻。性懒便教栖易稳，慎真反讶句难新。破除陈迹君知否，影动碧潭杨柳春。
临安怀古同家兄次吴克庵先生韵
作者：丁㷆
朝代：清
体裁：七言律诗

晴窗晓向署楼开，城市苍凉入望哀。怀远侯归存旧裔，读书人去剩荒台。云蒸交岭驱寒去，雨过元江挟瘴来。卜万同时埋义骨，伤心废垒谩徘徊。
云龙山真武宫
作者：丁㷆
朝代：清
体裁：七言律诗

马蹄蹀躞绕青郊，杰构新看辟草茅。绛阙平临天北极，丹楼高瞰日南交。山深地隐龙蛇气，松老云封鹳鹤巢。安得栖真同羽客，蓑瓢长此挂林梢。
又游鹦鹉山谒太和宫
作者：丁㷆
朝代：清
体裁：七言律诗

嵾岳分形气象尊，千峰如画拥天门。玉虚金殿香风满，仙葆神旗彩雾屯。带雨松杉凌汉碧，呼晴鹦鹉向人喧。到来欲问丹丘诀，羽客冥心未肯言。
游鹦鹉山谒太和宫
作者：丁㷆
朝代：清
体裁：七言律诗

参岳分形气象尊，千峰如画拥天门。玉虚金殿香风满，仙葆神旗彩雾屯。带雨松杉凌汉碧，呼晴鹦鹉向人喧。到来欲问丹丘诀，羽客冥心未肯言。
凤栖梧·观庭梅
作者：丁一揆
朝代：清

半折琼蕤香暗吐。相对盈盈，似欲将愁诉。傲骨天生谁与护，可怜零落埋荒圃。忆昔广平曾作赋。千载寥寥，若个知音和。受尽几多霜雪妒，算来总是东皇误。
菩萨蛮·冬日写梅作
作者：丁一揆
朝代：清

素梅点点铺香雪。疏篁渐长凌云节。同结岁寒盟。冰霜不易心。罗浮当日种。翠羽双栖共。看取绿盈枝。和羹结子时。
借竹轩
作者：丁丙
朝代：清

瑞隆院里翠黏天，看竹曾传北宋年。玉版禅赊烧笋客，金题赞乞散花仙。窗帘大好辉千个，风月何烦买一钱。登眺愿资双不借，最清凉处独高眠。
叶盘新摹丁敬身隐君像属题
作者：丁丙
朝代：清
体裁：古风

砚林钱塘江上人，祖述龙泓丁隐君。负米踏曲供其亲，余力读书常龂龂。下数汉唐上周秦，鼎彝碑碣通《说文》。篆刻绝艺无等伦，与诸鸿博张一军。词科掌录扬清芬，庭前诸子皆有闻。张纱古弄屋荆榛，集庆寺后荒秋坟。独留遗像传风神，抱膝坐石全天真。叶子好学忘清贫，暇操铁笔镌贞珉。私淑前哲香瓣薰，艺林名重同千春。
叶盘新摹丁敬身隐君像属题
作者：丁丙
朝代：清

砚林钱塘江上人，祖述龙泓丁隐君。负米踏麴供其亲，余力读书常龂龂。下数汉唐上周秦，鼎彝碑碣通《说文》。篆刻绝艺无等伦，与诸鸿博张一军。词科掌录扬清芬，庭前诸子皆有闻。张纱古弄屋荆榛，集庆寺后荒秋坟。独留遗像传风神，抱膝坐石全天真。叶子好学忘清贫，暇操铁笔镌贞珉。私淑前哲香瓣薰，艺林名重同千春。
筠轩丈以雁山茶饷客
作者：丁丙
朝代：清

雁山色如古鼎彝，丹砂翡翠青瓜皮。四十九盘云合离，一百二峰烟芬菲。客儿游屐独见遗，诺讵那至开初基。沈记薛赋彰希微，閤南北兮谷东西。泉膏石髓蒸华滋，五珍之产茶尤奇。梅公诗句高品题，阮家仙种是也非。清明节过谷雨霏，新芽一枪还一旗。武火焙足文露晞，瓶盛箬裹致远宜。铁翁得之笑解颐，新年招集吟朋嬉。小小炉子涂红泥，雪余檐滴烹珠玑。蟹眼鱼眼声澌澌，恍疑瀑在龙湫飞。煎成浅盏浮琉璃，色香味与阳羡齐。座中二老先忘机，裹粮曾踏芙蓉溪。重圆茶梦疏朝衣，鲰生亦幸清诗脾。所嗟互市来西夷，茶纲岁入千朱提。可怜军火无穷期，不抵防海一日糜。兹茶隐秀与世违，解渴不屑沦鲸鲵。主人论敌有余凄，苦心茶味其庶几。更期八尺支杖藜，雁湖绝顶轻攀跻。春茶采采归来兮，延年益寿同丹荑。
茶庵招游西溪答之即坚其约次韵
作者：丁丙
朝代：清

只消雨不恼黄昏，明发招邀出郭门。十八里中花更好，两三人约酒先温。水楼禅话交芦偈，野寺诗寻宿藓痕。试与软红尘土客，清名持较果谁尊。
送庄四归毗陵
作者：丁丙
朝代：清

离怀折赠柳毵毵，春到旗亭酒正酣。铁笛一枝催梦醒，梅花风雪满江南。
黄浦道中
作者：丁丙
朝代：清

黄浦江头夜月明，青龙桥外暮潮生。廿年重抚疏疏柳，输与凉蝉自在鸣。
挽左宗棠联
作者：丁中和
朝代：清
体裁：联

岂徒壮士无依，孤寒痛哭，我亦下泪东瞻，半世悭缘羁鄂国；若虑羌狄窥衅，匈奴逞强，公何放心西去，九原毅魄护澎湖。
挽曾国荃联
作者：丁中和
朝代：清
体裁：联

鞠躬尽瘁，死而后已；感恩知己，生不能忘。
挽曾纪泽联
作者：丁中和
朝代：清
体裁：联

妖烽未平，长城遽坏，更谁砥柱海门，当九万里狂风巨浪；继志益密，谋国愈周，捧出铁石肝胆，作五十年孝子忠臣。
题黄鹤楼
作者：丁中和
朝代：清
体裁：联

十三年江海栖迟，壮心未已，穷达如有命，但求玉笛数声，吹破黄粱大梦；二千里庭闱远隔，客泪频挥，神仙若可接，只乞灵丹一点，长生白发老人。
挽曾纪泽联
作者：丁乃文
朝代：清
体裁：联

忆当时胜地遨游，元武湖边，清凉山下，良有以也，转瞬二十年，纵然分判高卑，畿辅重逢仍话旧；痛今日大星遽落，湘江月冷，海淀风凄，逝者如斯，惊传三千里，际此耗闻中外，史官记事溯从前。
挽彭玉麟联
作者：丁义方
朝代：清
体裁：联

公媲武乡侯，讨贼平夷，赢得大名垂宇宙；我事文中子，感恩知己，难禁老泪洒江滨。
挽曾国荃联
作者：丁义方
朝代：清
体裁：联

薨逝继彭杨，伤心三楚英灵，从此马群空冀北；勋名齐韩范，屈指一生功德，长留棠荫遍江南。
八声甘州·赠别金沙于象明
作者：丁之翘
朝代：清
体裁：词

记采茶归后甫重来，底事又思归？正暮春时节，林园绮丽，樱笋鲜肥。因念江南风景，欲去恋庭闱。两岸啼莺处，杨柳依依。尚忆水边书屋，袖新诗见访，低扣柴扉。就松风煮茗，竟日斗芳菲。怅无端、匆匆话别，恰麦秋、村舍楝花飞。旗亭上，斜阳芳草，皂帽牛衣。
减字木兰花·恼狂奴
作者：丁之翘
朝代：清
体裁：词

半生愁里，下截新愁从此起。脑乱春风，只在梨花细雨中。金门梦远，焚却牙签书万卷。卧听残更，又是邻鸡第一声。
哨遍·归田，步公履、文宾、羽尊、黄理、青若、脩远、御天见送元韵
作者：丁之翘
朝代：清
体裁：词

妾改村妆，儿挽双鸦，竟作归田去。尽扁舟、装满读残书。橹摇向、杏花深处。破草堂，先生自携家住。周回几派溪流护。任皂帽吹风，牛衣晒日，从今请学为圃。渐昼长麦秀绿阴铺。看野老瓜田冒雨锄。树下牛眠，树上鹂鸣，都成野趣。笑白首为儒，从前已误休重误。所历厌机巧，田舍翁、差可语。听欸乃于喁，绿蓑青笠，家家陇上犁春雨。试荷插其间，醉歌笑读，甘同沮溺为伍。况争先已一局全输。怕老大、徒伤岁月徂。趁而今、归田堪赋。年年潘鬓如许。错料平生事，几番更变，哀来乐往，识盈虚之有数。清斋松下供伊蒲，了馀生、朝朝暮暮。
喜迁莺·归来
作者：丁之翘
朝代：清
体裁：词

归期初卜。正岸柳噪蝉，篱门映竹。石只一拳，天惟尺五，放著两间茅屋。人有渊明堪学，书有漆园堪读。倚杖处、纵就荒三径，犹存松菊。幽独。算往事，蕉鹿华胥，任雨翻云覆。一瓣好香，数瓯佳茗，占尽此生清福。索把上林词赋，改作閒情题目。从此后，但树边黄卷，溪边黄犊。
多丽·赠冒晋人
作者：丁之翘
朝代：清
体裁：词

傍东墙、寒烟老树苍茫。向此中，锄花灌竹，区区贫也何伤。书五车、有儿能读；酒一石、卖赋堪偿。策杖探梅，寻僧踏雪，水边林下恣徜徉。纵博得神仙富贵，勘破也寻常。争似做、诗家沈谢，词苑王杨。叹年年、江河日下，何须潦倒风霜。招不来、青门寄傲；麾不去、白社埋狂。鹤戴书归，鹿衔花卧，茶经丹术满缥囊。臣本是、农家之子，所业在田桑。任没齿、藜羹藿食，岂是膏粱？
张圮授 有茗柯词，称为白发词人 忆秦娥 柳舟纪遇
作者：丁之翘
朝代：清
体裁：词

灯来了。柳边有只船儿小。船儿小。孤孤另另，棹来缥缈。香楼黛阁人多少。个人只在天然好。天然好。閒愁一种，眉峰知道。
念奴娇·同雪巅和尚、贲黄理过蒋山老人静室，听渔鼓简子
作者：丁之翘
朝代：清
体裁：词

陡然冰冷，听山樵渔鼓，游仙一阕。不待三声肠已断，惹得咽喉呜咽。黄面瞿云青莲居士，罢击催诗钵。分班而坐，鼓音点点疏越。是甚任侠荆高，酒酣胆壮，双耳轮根热。汉武秦皇犹挂口，笑杀诸天菩萨。塞北金铙，江东铁板，总是离骚跋。令人深省，两堂不用齐唱。
怨三三·雨中闻哭
作者：丁之翘
朝代：清
体裁：词

芭蕉声外一声声。直恁伤情。人立西风太瘦生。青衫泪、我曾经。悲来细碎零星。说些个、衷肠不平。促织助愁鸣。更堪檐下，铁马东丁。
春夏两相期·寄怀蒋山老人
作者：丁之翘
朝代：清
体裁：词

自春江、折芦南渡。携家我亦东去。两两分头，隔绝烟波无数。六朝古寺老僧来，十亩荒园狂奴住。飘泊风尘，支离天地，人生何苦。别来多少风雨，想住山清课，米颠颜鲁。寄与封书，细把清词填谱。袈裟晴上雨花台，蒲团月冷啼莺处。树下临池，郭外看花，几时重聚？
柳梢青·秋馆坐月
作者：丁之翘
朝代：清
体裁：词

一月当头，风凄露重，虫语难休。石竹翻阶，水荭拖砌，人上帘钩。松边草阁清幽。书声歇、香茶数瓯。菊未含胎，桂方苞蕊，早又中秋。
江城子·匏溪方丈题壁
作者：丁之翘
朝代：清
体裁：词

野塘秋水路湾湾。学深山，掩柴关。杓柄溪声，随分住人间。白发萧萧窗下坐，花散诞，竹平安。六时清课在毫端。拂齐纨，墨光寒。岁岁年年，懒去靠蒲团。只是秋来方丈里，书满架，背人看。
沁园春·垆头送潘镜如归新昌
作者：丁之翘
朝代：清
体裁：词

弹铗无门，漂泊江南，那不思归。记秋宵把袂，襟期落落；寒窗染墨，想入非非。北斗金高，三都文贱，冻死谁人为解衣。君归矣，有南陔白发，绕膝相依。还期。刷羽骞飞。慢惆怅知音世所稀。任天无老眼，权时蹭蹬；人刚绿鬓，不久栖迟。我买江鱼，君沽鲁酒，行矣安仁醉莫辞。销魂处，是桥霜店月，雁阵迷离。
沁园春·用韵追和邱琼台责高宗杀武穆
作者：丁之翘
朝代：清
体裁：词

狱决风波，功隳沙漠，往事堪哀。当朱仙兵进，犁庭指日；却因何故，叠召金牌。桧纵营谋，俊虽党恶，皆以昏庸种祸胎。思恢复、叹十年之力，一旦成灰。吾为探出私怀。恐驾返徽钦忌且猜。任中原躏蹂，姑为退避；淮南猖獗，慢自延挨。内溃奸徒，外讧强敌，义士忠臣安在哉？罪之首、出皋亭降表，恨与山堆。
沁园春·让岳少保轻易班师
作者：丁之翘
朝代：清
体裁：词

大义勷君，精忠捍国，方虎之才。值鸾舆阱陷，邱墟宗社；急须恢复，匡救其灾。应变宜权，守经贵达，绳墨拘牵大事垂。君命将在军不受，奚论金牌？军如山岳难摧。在戢乱中原必首推。况郾城破马，腥毡电逐；朱仙整旅，豪杰云来。榆塞成功，藁街待罪，君义臣忠两得哉？惜轻返、致千秋评论，尚有吾侪。
沁园春·题丁子硁还读我书之村
作者：丁之翘
朝代：清
体裁：词

万事都慵，懒慢无堪，悲歌自怡。去城西十里，诛茅为屋；柳边一带，种菊编篱。贮尽好书，买来破砚，泽畔行吟有所思。烟深处，更平田莳药，曲水通池。从他城市纷靡。只泌水衡门可乐饥。听夕阳牛背，数声笛弄；晚秋蟹舍，几点渔炊。插架标题，充籯书画，一幅渊明归去辞。人间世，自读书以外，无事堪为。
洞庭春色·怀周铁珊
作者：丁之翘
朝代：清
体裁：词

秋色佳哉，四无人影，独上南楼。看远山如浪，疏林似戟，暮烟成海，那不牵愁？况值西园清梦断，正霜冷、湖光千里秋。斜阳外，层层枫树赤，谁是长洲？算来几多程路，总只是、楚尾吴头。想虎邱烹茗，洞庭尝橘，有时闲著，定买渔舟。笠泽苏台频访旧，问角里、先生家在不？何时醉罢，能听君、细说也当同游。
海天阔处·御天见招汎舟
作者：丁之翘
朝代：清
体裁：词

呼船买酒相招，元都道士门前又。逆流而上，持螯大嚼，谁当吾右？放胆文章，无腔曲子，尽来消受。向东南、过尽乌桕树，夕阳几点寒鸦瘦。忆自陇西去后。碧毵毵、万行官柳。疏钟野寺，断桥流水，风光依旧。席地狂吟，仰天微笑，付之乌有。算从来家国，兴亡一梦，不劳穷究。
满庭芳·怀蒋山本师和尚
作者：丁之翘
朝代：清
体裁：词

秋草如波，秋花似锦，无端又是中秋。秋窗閒坐，秋茗泛瓷瓯。白发老僧别后，秋江上、谁与同游？连朝被、秋风秋雨，搅起一天愁。石头城下路，秋云冷冷，秋水油油。纵有南朝寺，总则难留。试听红花埭北，钟声犹在景阳楼。秋堪怕，归来正好，秋色满篱头。
满江红·次和岳武穆
作者：丁之翘
朝代：清
体裁：词

二帝蒙尘，西湖上、笙歌未歇。惟武穆、中原扫荡，请缨倍烈。刈贼雄师旌掩日，渡河壮气笳吹月。都祗为、担了国家忧，报仇切。朱仙镇，将耻雪。奋敌忾，期烟灭。恨权奸在内，金瓯玷缺。字刺尽忠犹在背，泪弹义勇应成血。有谁能、山甫佐中兴，补其阙。
满江红·追和沈石田题宋高宗赐岳飞手敕。手敕勒石夏侯桥，沈润卿掘地得之，丐诸名公题咏
作者：丁之翘
朝代：清
体裁：词

当日昏庸，委飞建、中兴致绩。何须信、谗谋害正，妄加罗织。致使忠臣蒙显戮，反将憸士称良弼。把贞邪、颠倒乱朝纲，冤沉黑。也屡谏，求和失。也屡辩，战征得。想天心厌宋，使伊卖国。唾手君亲仇莫复，誓心天地功难立。纵遗留、手敕至今传，嗟何及。
玉蝴蝶·竹舫斋中醉别，同仙裳、镜如步月城南，因遇冰幢师达曙
作者：丁之翘
朝代：清
体裁：词

醉罢三通樵鼓，起来作别，烟月苍茫。为访城南，老衲又扣禅房。犬牢牢、竹篱夜静，松冷冷、土壁苔荒。启云堂。旃檀香灺，稽首明王。徜徉。一谈一笑，或行或坐，宾主相忘。忒也轻狂。通宵幽课兴偏长。抚金徽、引商刻羽，涤破砚、泼墨生香。只琴张。冥心缄口，宴坐绳床。
百字令·冬夜冯洁士大行招同，五长、峨白、元锡、月川、镜如集饮寓巷
作者：丁之翘
朝代：清
体裁：词

群贤毕至，恰围炉促膝，寒冬风物。板屋三间僧院冷，人倚蒲团半壁。劈兰阄题，分笺染翰，竞吐阳春雪。看君用意不虚，今代诗杰。最是黄菊花残，双螯斗酒，高兴还频发。笑指墙东千个竹，烟里夕阳明灭。画阁谁家，箫声清婉，袅袅歌如发。醉中分手，树头犹挂残月。
蝶恋花·题江时化小照
作者：丁之翘
朝代：清
体裁：词

图里文通心欲折。兀坐摊书，好个閒时节。阅尽古今无可说。一双冷眼浑如铁。圆顶方袍装束别。君是何心，也断青青发。秋水冰壶应照彻。梧桐枝上三更月。
解语花·访妓不值
作者：丁之翘
朝代：清
体裁：词

池拖柳碧，门掩苔青，院落深深锁。犬儿閒卧。绿窗外、开遍凤仙花朵。无媒可做。也省得、风流罪过。向桥头、小立须臾，唤买贫婆果。甚处梁川入破。料击节赏音，几人真个。腾那无那。归来晚、对盏荧荧灯火。有谁赓和。填不就、小词清妥。待来朝、说与卿卿，何以安排我？
贺圣朝·秋夜闻鹤唳
作者：丁之翘
朝代：清
体裁：词

谁家池馆鸣秋鹤。隔花阴帘幕。一声寒峭，两声激楚，三声寥廓。烦伊唤醒长生乐。悔红尘担阁。从今以往，倡予和汝，与伊相约。
醉花阴·忆蟹
作者：丁之翘
朝代：清
体裁：词

可惜一壶花下酒。閒著持螯手。最忆是前年，紫菊篱头，吃了千千口。青铜三百藏来久。等待中秋后。待到过中秋，不见团脐，乃见蝗虫走。
金缕曲·寓园即事，为周铁珊作
作者：丁之翘
朝代：清
体裁：词

不用黄杉客。悄携来、十二楼头，掠云拖碧。鬓影衣香红树下，宛似深闺深僻。几署作、秋娘私宅。妾本丹阳城下住，遇齐梁、赋手人无敌。值得折，东山屐。酒旗歌馆还能忆。记当时、晓风残月，五更吹笛。旧绿纱窗今在否？馀得钗儿一只。镇目断、江南江北。十斛閒愁君钓起，妒君家、有个人同立。肠断也，砧声急。
金缕曲·石王香招饮东篱
作者：丁之翘
朝代：清
体裁：词

风约传来陡。占东篱、今番花事，君居其九。小圃西头开廨屋，匝地黄金冷透。也值得、苦吟诗瘦。几尺珊瑚争赌胜，问秋光、似此何曾有。紫丝帐，今存否？饮场胆大元如斗。尽相呼、霜风拂面，兔毫悬肘。羞学金桃工献媚，白昼山庄嚎狗。看我辈、拍肩携手。此夜留髡同买醉，罄小槽、红滴珍珠酒。诗七步，分头走。
金菊对芙蓉·东村晚归，喜周铁珊先生下榻舍桴兰若，蒋山老人招同夜话，即席相为倡和
作者：丁之翘
朝代：清
体裁：词

白雁横天，黄花匝地，可怜时节深秋。自荒村策蹇，暮返林邱。到家未及閒言语，见僧雏、短简相投。为言佳客，渡江远至，下榻僧楼。倒屣何敢夷犹。早芒鞋竹杖，夜访羊求。喜骚坛名将，老益风流。漫言别后相思苦，请交看、白发双头。主人兴发，三更不寐，只劝香瓯。
晓度沙苑怀华州诸社
作者：丁之贤
朝代：清

茅屋晨鸡早，征骖背华城。平沙含月迥，远火杂星明。地瘠人烟冷，山空落叶鸣。凄然怀旧社，回首晓云生。
暮春新霁王瀛州杨海鹤张信我见访
作者：丁之贤
朝代：清

晓气岚光欲湿衣，柴门独立趁晴晖。桑林风暖鸠声急，芹径泥融燕影微。半亩绿阴怜树合，一帘红雨惜花飞。颓然拚醉邻家酒，稚子新挑菜甲肥。
舟中秋夜望星沙
作者：丁传煜
朝代：清

楚天圆魄朗深秋，永夜征帆镜里游。一带炊烟云外树，万家镫火水边楼。干戈未罢蛮儿战，弦管犹听越女讴。自笑头颅嗟老大，衡湘年少尽貂裘。
芜湖晚望
作者：丁佩玉
朝代：清

江燕撩人至，双飞似旧知。如何春去日，不是客归时。水逐船头转，云随帆脚低。短吟浑未尽，怅望复迟迟。
雨中送春
作者：丁儆
朝代：清
体裁：五言律诗

市近门常闭，庭空日正长。泥香时落砚，笋密渐过墙。雨尽疏钟外，花飞野水旁。幽居绝尘事，俯仰惜春光。
宿离垢庵听泉
作者：丁元照
朝代：清
体裁：五言律诗

僧房秋寂寂，窗外响流泉。凉意侵孤枕，寒声警独眠。听来无昼夜，修到即神仙。我欲留长住，尘襟愧未湔。
游祇陀寺寻倪高士遗迹
作者：丁元照
朝代：清
体裁：五言律诗

寻幽不觉远，一径入深林。杰阁凌霄汉，奇松阅古今。钟传天外响，诗到上方吟。独倚危栏坐，悠然见道心。
病怀
作者：丁元照
朝代：清
体裁：五言律诗

寒虫秋不死，牖下作悲吟。戚极宵难寐，愁多病易深。残灯孤枕泪，长夜百年心。欲侍双亲去，重泉何处寻。
白云洞
作者：丁元照
朝代：清
体裁：五言律诗

绝壁险摩空，中开一罅通。天心矜诡谲，山骨凿崆峒。阴气潜蛟黑，晴光漏日红。白云留不住，飞去九霄中。
遣愁
作者：丁元照
朝代：清
体裁：五言律诗

木落叶声干，西风起暮寒。愁来天宇仄，物尽草庐宽。晚膳因贫减，衰颜怕镜看。胸中无限事，一例上眉端。
除夕
作者：丁元照
朝代：清
体裁：七言律诗

家家爆竹送年残，我独柴门早掩关。有债未知何日了，无钱翻得此身闲。凄凉灯火三更后，潦草盘飧一夕间。回首岁除三十六，不禁低唱念家山。
挽曾国荃联
作者：丁兰徵
朝代：清
体裁：联

继文正持节江南，公真甘雨和风，同称生佛；偕惠敏骑箕天上，我痛龙亡虎逝，岂哭私恩。
挽郭嵩焘联
作者：丁兰徵
朝代：清
体裁：联

名山大川，还千古精灵之气；皇天后土，鉴平生忠义之心。
冒雨访盛凤翔城北寓居留饮春盘醉后有作
作者：丁午
朝代：清

入春雨雪多，兼旬风簌簌。枯坐兀无聊，蜡屐访城北。登堂一笑迎，握手意可掬。天寒泥留饮，是真来不速。嗟我生寡欢，性僻难谐俗。与君久缔交，淡然若兰菊。遇合彼此同，牖下犹雌伏。瞻顾名利场，无能共角逐。笑彼冠盖多，其奈知食肉。不如咬菜根，静对缥缃馥。优游寝馈中，万卷丹黄读。知足神自怡，朱颜为君祝。至乐颇耐寻，何必求多福。冲寒梅信芳，同上孤山麓。
挽曾国荃联
作者：丁华容
朝代：清
体裁：联

佐中兴绩，垂史册光，溯尽瘁鞠躬，回首不堪空想像；建再造勋，竟先忧志，读遗章泪血，伤心岂独感私恩。
挽曾纪泽联
作者：丁华容
朝代：清
体裁：联

恩承北阙，名震西彝，一德契宸衷，勋业无惭文正后；分隔云泥，情垂桑梓，十年随使节，鞭驱不弃武夫愚。
挽张之洞联
作者：丁同绍
朝代：清
体裁：联

李元礼丰裁故峻，谊笃通家，投刺许龙登，北海有缘被容接；谢安石勋望俱高，位跻台辅，止舆应鸡梦，西州从此怕经过。
忆王孙
作者：丁善仪
朝代：清

梧桐分绿上雕栏。幕卷帘垂夜未阑。玉骨珊珊惯耐寒。掩青鸾。绝代蛾眉称意难。
忆王孙
作者：丁善仪
朝代：清
体裁：词

梧桐分绿上雕栏。幕捲帘垂夜未阑。玉骨珊珊惯耐寒。掩青鸾。绝代蛾眉称意难。
金错刀·辛卯七夕，又昭表妹招诸女伴作乞巧，会小病未往，赋此奉柬
作者：丁善仪
朝代：清

云影淡，露华凉。虫声如雨漏初长。寻盟有约邀新月，乞巧无缘炷晚香。陈钿盒，奠琼浆。一灯摇梦费思量。遥知语笑情方惬，都向天孙问七襄。
九日游程符山寺晚归
作者：丁善宝
朝代：清

程符秋色好，杖策叩禅扉。不尽登高兴，无嫌傍晚归。石花明涧水，山月上人衣。回首钟声起，泠泠下翠微。
对酒感怀
作者：丁善宝
朝代：清

门前种柳绿成阴，门外波涛深复深。一念随分人物我，百年可有去来今。君平莫定升沈数，伯起空辞暮夜金。壁上青萍缘底事，宵来风雨作龙吟。
广西学庠联
作者：丁善庆
朝代：清
体裁：联

人生穷达岂能知，趁早须立此可为圣贤、可对帝天之志；客告是非且莫管，得闲要读我有益身心、有关世道之书。
禅隐先生歌
作者：丁嗣澄
朝代：清
体裁：古风

先生肮脏负奇骨，辞家学道游天台。筑室半山傍危木，列石为坐浮苍苔。山风一夜飘然来，吹得山头花尽开。偶来花下把铁笛，云衣潇洒岸其帻。泠泠逸响凌太虚，密叶丛条声淅沥。嗟乎山中讵知秋复春，落花扫作岩下尘。千松原与人间断，懒出深山再问人。
移家志感
作者：丁培
朝代：清
体裁：七言律诗

社燕移巢不自由，三间老屋指东头。家无童仆呼儿代，室有齑盐慰姑愁。最爱清风宜盛夏，预期明月话中秋。芦帘纸阁寻常事，却笑蜗居未易谋。
自北庄至宝界山即事
作者：丁培
朝代：清
体裁：七言律诗

芒鞋竹杖一身轻，十里青山自送迎。小蝶似为人引路，归鸦欲与客争程。簪花野妇偏多态，乞火怜翁最有情。此是桃源风俗古，却思城市悔生平。
自述书怀
作者：丁培
朝代：清
体裁：七言律诗

耻将师友附公卿，异姓何曾结弟兄。九日重围频草檄，几番荐牍谢登名。文章谊烈钱刀贱，游侠风高道学轻。壮不如人今老矣，求荣终觉负生平。
菱湖庐家庄晚眺
作者：丁培
朝代：清
体裁：五言律诗

石桥通曲港，三两聚人家。树密知村近，溪环觉路遐。吴绵明似雪，越女艳于花。薄暮聊吟眺，山山隐晚霞。
追和松风阁唱和诗原韵
作者：丁培
朝代：清
体裁：七言律诗

为爱烟霞弃鼎钟，觚棱旭日忆曈昽。碧山诗社留遗老，青史儒林仰大宗。前度登朝资典礼，几人转漕似司农。吟坛逸兴犹堪想，半夜风号万壑松。
下水船次壁间韵
作者：丁士一
朝代：清

船驶随流水，篙师镇日间。滩回疑缩地，帆转欲移山。过眼迷村舍，乘风壮客颜。计程淮北近，次第剪江还。
立春后泛舟山堂寻陈肖坡学博故居
作者：丁士一
朝代：清

旧隐今何处，幽寻荡桨行。人家多近水，春树已藏莺。石净尘无迹，溪洄瀑有声。桃源深不见，遥望白云生。
挽张百熙联
作者：丁奎联
朝代：清
体裁：联

文采袭身华，更兴学抡才，弟子三千共追悼；勤劳赪尾惜，幸剖非定是，封章数十感宸衷。
浪淘沙·春日憩管社山
作者：丁如琦
朝代：清

青嶂拥晴沙。几簇人家。眼前桃李艳于霞。知费天工多少力，酿就繁华。烟水望中赊。绕径桑麻。武陵何必更浮槎。长昼愔愔无个事，看放蜂衙。
解佩令·题友人渔隐图
作者：丁如琦
朝代：清

藕花千顷，桃花一棹。又开残、白蘋红蓼。随意风帆，任南北东西都好。计生涯、此中粗了。停桡近浦，收纶斜照。且休论、得鱼多少。换酒归来，拚一觉、醉眠忘晓。这襟怀、尽堪娱老。
二赋堂
作者：丁守存
朝代：清
体裁：联

胜迹访黄州，会携鱼酒再勾留，奈烟水苍茫，何处觅泛舟苏子；雄文争赤壁，谁把江山重点缀，想风流豪宕，前身本顾曲周郎。
题黄鹤楼
作者：丁守存
朝代：清
体裁：联

三千里再印鸿泥，太白才华输绝调；二十年重寻鹤梦，令威城郭记前缘。
和洪月樵见赠原韵
作者：丁宝光
朝代：清

驱山驾海回波涛，叹君才思逾黄滔。楚词湘怨满秋水，屈子问天日慅慅。我来东海将归去，与君剪烛忘更曙。江山离乱不可言，家国迁移岂知处。铸错十州罗绍威，魏地日削何所归。钟仪屈作南冠隐，相对英雄泪满衣。感君意气最磅礡，锦城岂恋蜀中乐。庾信无心赋小园，何逊有诗留东阁。大荒晦迹又埋头，乾坤身世等泡沤。中原恢复放翁志，唐室兴亡杜甫愁。年年萧寺怀齑饭，四海一心思治乱。五岳游踪虽未通，九寰形势已知半。强作诗人恨且长，那堪异域托徜徉。一朝文物沦殊俗，万里江湖望帝乡。健飞我亦伤摧抑，得子文章壮行色。台山千载有传人，大名且满江南北。
和洪茂才月樵内弟见赠韵
作者：丁宝光
朝代：清

瀛东奇士蔚高藻，抱膝閒吟俱绝好。太息神州半陆沉，长随徐福栖仙岛。我来海上已生桑，知君欲托烟霞老。不作蜀中扬子云，美新剧秦留文草。故国河山举目非，功名心事今已违。化机却从南华悟，一身如蝶如梦飞。琅环有奇谁得见，赏真君识庐山面。过访双扉借异书，放眼雄观无厌倦。我闻洪朋夙工诗，家学传人深可期。况有茹古含今识，中西图史左右披。书生未洗弹冠念，气冲牛斗吐光燄。可叹今无张茂先，谁发丰城地中剑。中原时局非昔年，蚕食割据争垂涎。帝主伤心方失所，元龙应笑我求田。叹君秃尽毛锥子，家山啸傲才如此。海外何日来虬髯，泪冷英雄肉生髀。
新妇词
作者：丁宝光
朝代：清

静对菱花扫柳眉，妆台新样料郎知。晓誇点额红梅艳，京兆传神笔一枝。
自灌县勘都江堰还成都道中书所见
作者：丁宝桢
朝代：清

去日谷栖田，来时草履屋。岁功已告成，农事应休沐。侵晨度陌阡，翻犁听叱犊。偶问田间人，胡为日驰逐。答言霜降逾，播谷兼种菽。天时不可留，人工应求速。逸居虽足思，妻子安所畜。吾侪终岁劳，有秋便云福。我闻语未终，私心如转轴。力穑如此勤，犹恐缺饘粥。念彼城市民，坐饱太仓粟。彼虽前生缘，酖毒已暗伏。试看转瞬间，饥饿满沟渎。
中秋赏月
作者：丁宝濂
朝代：清

三分明月二分秋，处处画帘半上钩。人比袁宏思泛渚，我非庾亮懒登楼。广庭且作霓裳舞，圆魄无劳玉斧修。占尽一年惟此夕，兴酣恐报五更筹。
放鸭
作者：丁宝濂
朝代：清

斗鸭栏空水半萍，绿头蹴起浪花腥。数声唼喋穿波去，日逐群鸥傍蓼汀。
纪念银瓶赠与式当日赋呈鹤亭社长
作者：丁宝濂
朝代：清

领袖群英属老成，徵诗言志作长城。羡君风义师兼友，愧我荒芜学不耕。世路茫茫随骥尾，词场衮衮缔鸥盟。自从劫后天将压，尚赖先生一柱擎。
贺吴上花表弟举子
作者：丁宝濂
朝代：清

是真天上玉麒麟，来与延陵作替人。摩顶早知非俗器，试声当可并儒珍。一枝丹桂经秋茁，五色明珠入掌新。岳降有灵应未已，他年生甫更生申。
追怀刘壮肃公
作者：丁宝濂
朝代：清

海氛骚动寇东瀛，诏起将军斧钺征。柱可擎天悲末劫，戈难返日坏长城。六年未了生前事，三郡空传身后名。惆怅大潜山下路，英魂凭吊不胜情。
挽任兰生公
作者：丁寿恺
朝代：清
体裁：联

三十年功业丕昭，壮志未酬星忽殒；亿万姓生灵感戴，音容虽渺泽犹存。
赠隐居
作者：丁尧臣
朝代：清

四围岚翠锁烟萝，结得茅庐傍涧阿。地僻不嫌人迹少，树深祇觉雨声多。摘将松子烹新茗，采取兰茎补绿蓑。几度光阴浑不记，窗前日月自经过。
阿房
作者：丁尧臣
朝代：清

百里骊山一炬焦，劫灰何处认前朝。诗书焚后今犹在，到底阿房不耐烧。
题画
作者：丁尧臣
朝代：清

绿树簇浓阴，草亭结幽境。山隙补遥天，林杪露帆影。渡头落日闲，溪流一何迥。云际忽钟声，野寺傍孤岭。地僻往还稀，市远鸡犬静。茅屋三两间，翛然篱落整。中有太古人，独与尘市屏。名利两不知，心共白云冷。
高邮舟中
作者：丁尧臣
朝代：清

一水连吴楚，长天接海滨。湖浮城作岸，波涌月随人。寺壁谁留画，桃源莫问津。中流频击楫，感慨百年身。天连湖水碧，远树隔村微。征雁几行急，秋风何处归。波摇帆影活，云带夕阳飞。多少间鸥鹭，应怜作客非。
高邮舟中·其一
作者：丁尧臣
朝代：清

一水连吴楚，长天接海滨。湖浮城作岸，波涌月随人。寺壁谁留画，桃源莫问津。中流频击楫，感慨百年身。
高邮舟中·其二
作者：丁尧臣
朝代：清

天连湖水碧，远树隔村微。征雁几行急，秋风何处归。波摇帆影活，云带夕阳飞。多少间鸥鹭，应怜作客非。
凤山任满留别
作者：丁居信
朝代：清

海峤欣逢报政年，愧无异绩纪瑶编。灯残细阅琴堂卷，雨后勤观绿野田。八社莺声迟驿使，半屏日色促行鞭。临歧依恋无他祝，大有频歌入舜弦。
挽彭玉麟联
作者：丁峻
朝代：清
体裁：联

公真一代伟人，遗像肃清高，褒鄂英姿图飒爽；我为平生知己，满衿挥涕泪，衡湘间气恸销沉。
太原秋日
作者：丁廷烺
朝代：清

商飙一夜发，萧瑟振高林。沙漠连关塞，河山巩古今。有书应候雁，无语更听砧。正值莼鲈好，能忘故国心。
荷花
作者：丁廷烺
朝代：清

碧干濯清涟，亭亭净炎暑。微雨晚来过，香风满汀渚。
凤凰台上忆吹箫·晚霞
作者：丁彦和
朝代：清

宿雨开晴，斜阳做暝，云衢乍敛青虹。看非烟非雾，一片茏葱。凤吹悠扬何处，余音袅，如隔墙东。早飞尽，寒江孤鹜，野戌归鸿。无穷。诗情画意，恍天女绡衣，吹落随风。更琼觞堪酌，光汎杯侬。掩映丹崖绿水，纵好手，描绘难工。奈转眼，繁华梦醒，金碧都空。
凤凰台上忆吹箫·晚霞
作者：丁彦和
朝代：清
体裁：词

宿雨开晴，斜阳做暝，云衢乍敛青虹。看非烟非雾，一片茏葱。凤吹悠扬何处，馀音袅，如隔墙东。早飞尽，寒江孤鹜，野戌归鸿。无穷。诗情画意，恍天女绡衣，吹落随风。更琼觞堪酌，光汎杯侬。掩映丹崖绿水，纵好手，描绘难工。奈转眼，繁华梦醒，金碧都空。
更漏子
作者：丁彦和
朝代：清

露初凝，风渐起。月到碧天如洗。深夜梦，少年心。沉吟误到今。秋将尽，愁难整。更被笛声勾引。千重水，万重山。征人何日还。
清平乐
作者：丁彦和
朝代：清

小窗莺语，似说春将去。云节飙轮无觅处，但见一庭红雨。杜鹃何事频催，韶年一去难追。留得余芳数点，还凭燕子衔来。
清平乐
作者：丁彦和
朝代：清
体裁：词

小窗莺语，似说春将去。云节飙轮无觅处，但见一庭红雨。杜鹃何事频催，韶年一去难追。留得馀芳数点，还凭燕子衔来。
七夕饮鲍让侯次韵
作者：丁德明
朝代：清
体裁：五言律诗

鹊桥桥下水，风浪有无平。老树窥银汉，秋虫絮女城。云留归鸟宿，梦破晓钟鸣。乞巧何年事，偏余拙易生。
江行
作者：丁德明
朝代：清
体裁：七言绝句

晓趁南风纵叶舟，江天漠漠雨初收。那从辨取钟山影，宿雾荒云莽自流。
过宁靖王墓
作者：丁必捷
朝代：清

萋萋芳草忆王孙，碧水丹山日闭门。吊月蟪蛄悲故府，号风松柏泣忠魂。一枝聊借犹堪托，四海无家岂独存。历尽艰辛逃绝域，祇留正气塞乾坤。
题画壁和毛秋岑韵
作者：丁思孔
朝代：清

秋水蒹葭阔，孤舟自往还。好音酬去雁，清响答空山。垂钓烟波里，言怀杯酒间。几人有清趣，心与境俱闲。
初抵日本旅寓感怀
作者：丁惠康
朝代：清
体裁：七言律诗

迢递琼楼最上层，高寒犹自拥吴绫。严更坎坎丛祠鼓，警梦飘飘候馆灯。略与驱愁酬酩酊，故将片念著瞢腾。阆风緤马平生叹，晞发阳阿愧未能。
别友人
作者：丁惠康
朝代：清
体裁：五言律诗

客里难为别，情亲况似君。不应横流日，犹有在山云。充国屯田策，羲之誓墓文。人生异出处，暂莫惜离群。
回风辞留别日本诸寓公·其一
作者：丁惠康
朝代：清
体裁：七言律诗

日暮思君苦未来，飞红狼藉旧亭台。沉沉远梦迷千劫，惨惨新词赋八哀。心比枯桐疑半死，泪如残蜡渐成灰。玉关人老愁何极，窈窕春星望几回。
回风辞留别日本诸寓公·其三
作者：丁惠康
朝代：清
体裁：七言律诗

手捋残红不忍看，轻寒无赖倚阑干。阴晴未定天如醉，疢疾迷方泪易弹。旧恨尊前歌昔昔，新愁帘外雨潺潺。伤心思妇辽西梦，冷怯空闺人未还。
回风辞留别日本诸寓公·其二
作者：丁惠康
朝代：清
体裁：七言律诗

此去风云方百变，侧身天地更何之。行吟芳草无归路，倚遍银瓶系所思。最有温柔馨一握，是它幽怨乱千丝。辘轳永夕烦怀抱，讵独西风黯别离？
寓斋鼓琴涉意成咏·其一
作者：丁惠康
朝代：清
体裁：古风

逸豫谢尘事，廓落鲜馀欢。丝桐张高秋，绕指鸣哀弹。急弦无懦响，寡和含凄酸。咏叹复沉吟，不觉夜向阑。先民赜忧患，所托匪一端。当歌发忾叹，闻乐集汍澜。讵徒伊郁感，知音良独难。贤圣不可作，惝恍摧心肝。朱弦何疏越，一唱遗三叹。
寓斋鼓琴涉意成咏·其三
作者：丁惠康
朝代：清
体裁：古风

飘飖郁归思，晨风怀北林。佳人殊未来，何以重南金。清商厉孤响，摇落谢芳心。不畏霜雪盛，所悲岁序侵。白驹皎空谷，季女饥山岑。邈矣广陵散，悠哉梁甫吟。玄赏谅非昔，无闷贵自今。挥手息群动，在抱何钦钦。
寓斋鼓琴涉意成咏·其二
作者：丁惠康
朝代：清
体裁：古风

审音在识微，郑卫遂以判。遐心原太始，常恐宫羽换。昌黎昔致慨，无由见真滥。及兹千载遥，累黍那可按。成亏亦已悟，张弛聊把玩。缮性得和平，抱膝寄萧散。沉思独尔为，庶用明冲澹。
寓斋鼓琴涉意成咏·其四
作者：丁惠康
朝代：清
体裁：古风

解愠天下理，鸣堂单父治。吹万变时雍，宫声满天地。音起本人心，铿锵寓精意。以此默有怀，夜寐承所示。大音本希声，古调宁复冀。如何操缦者，飞扬轻自恣。靖节实超然，识趣标孤寄。索居寡学道，高隐事求志。傥可毕忧虞，在御从此始。
将归岭南留别
作者：丁惠康
朝代：清
体裁：七言律诗

百无聊赖过零丁，遥睇中原一发青。避地诗人哀故国，渡江名士泣新亭。山河运歇英才尽，鼙鼓声沉战血腥。鹑首赐秦天亦醉，只怜羁客独长醒。
庚子孟夏将发黄浦留别诸同人
作者：丁惠康
朝代：清
体裁：七言律诗

已信冥顽难谲谏，那将桎梏误官骸。华严弹指经时现，沙数恒河大地皆。同气凋残疑异代，斯民忧乐属吾侪。如何终此人间世，惭愧劳生未有涯。
感事
作者：丁惠康
朝代：清
体裁：七言绝句

披发茧足行邅邅，有人流涕哀江南。眼前所见皆馀子，大宙之乱何时戡。
日本京桥冶春词
作者：丁惠康
朝代：清
体裁：七言绝句

省识尊前旧舞腰，烟花约略忆南朝。庾郎词赋飘零甚，虚对东风弄玉箫。
病中偶成
作者：丁惠康
朝代：清
体裁：七言绝句

回风落日过斜桥，侧帽垂鞭酒半消。听得卷帘呼小字，不知谁是董娇娆。
石遗老人久病不见作此代柬
作者：丁惠康
朝代：清
体裁：七言律诗

苦念空斋老病夫，近来诗思定何如。斜街古屋飞花满，萧寺华年把盏虚。说法安心知有术，偷闲作计未全疏。凭谁细话温存味，灯火相亲读道书。
秋怀
作者：丁惠康
朝代：清
体裁：七言律诗

消息谁将托石榴，频年摇落不禁秋。花因醉折枝无力，酒为香吞意转柔。闻说东南飞孔雀，最怜西北有高楼。长卿原有多消渴，辜负文君咏白头。
贺新郎·丁酉送陈简庵赴泰西
作者：丁惠康
朝代：清
体裁：词

老骥难甘枥，叹人生，浮沉郎署，当几两屐。国耻匈奴犹未灭，持楫渡江谁击？莫相对咨嗟行役。惨淡鱼龙惊夜舞，更气吞万里飞书檄。看试手，补天裂。男儿到此心如铁。转征轮辚辚四角，故人长别。三日长安花似锦，应念京华倦客。知远望依然愁绝。宛转离怀无限恨，恐相逢梦里惊华发。将赠策，重呜咽。
题潘兰史江湖载酒图·其一
作者：丁惠康
朝代：清
体裁：七言绝句

词人作赋伤骑省，王子搴舟感鄂君。忆得临波弄环佩，南天花雨落缤纷。
题潘兰史江湖载酒图·其三
作者：丁惠康
朝代：清
体裁：七言绝句

虚闻打桨同王令，容易成阴怆牧之。一样芬菲与悱恻，贞元全盛不多时。
题潘兰史江湖载酒图·其二
作者：丁惠康
朝代：清
体裁：七言绝句

松林韵事最风流，摇落江潭二十秋。但得春衫换佳酿，年年吹笛木兰舟。
高阳台·书奉湖民正□，丁酉作
作者：丁惠康
朝代：清
体裁：词

桃涨檄波，梨云殢酒，天涯有客伤春。惊念当年，凄凉送别江津。钿车罗帕分携处，锁妩媚，浅怨轻颦。暗销凝，罗带空持，瘦损休文。阴问谁贻半臂，绣被空薰。无计将归，飞花又碍征轮。登临试把离愁遣，望平芜，泪落沾巾。倦寻思，轻梦难明，独卧黄昏。
同厉樊榭杭堇浦王茨檐汪西颢符南竹游城东报国院池上分韵得门字僧静山妙于茗事频供不倦
作者：丁敬
朝代：清

清池临净域，一径隐城根。鱼意不嫌客，鸟言如在村。趣增茶串妙，静觉石阑温。与共论诗久，谁参不二门。
小雪初晴樊榭见访同游梵天讲寺
作者：丁敬
朝代：清

朝来幽事动，良友过我早。清游敦宿昔，一雪晴正好。逦迤城之南，几度略彴小。蹋冻乾藓坡，徙倚疏林杪。涧风划松雪，残玉落翠纛。钱王此缔构，突兀双塔表。劫火虽皴？，句勒犹夭矫。金容归浩空，追蠡翳勿考。依稀景泰字，剔辨劳指爪。灵鳗应就蛰，寒甃慑深窅。裴回日停午，古意益绵眇。高僧句通禅，心折玉局老。月履疑往来，烟钟寂昏晓。久立肌骨森，烦虑脱如扫。江光莹不遥，极目点云鸟。
小雪初晴樊榭见访同游梵天讲寺
作者：丁敬
朝代：清
体裁：古风

朝来幽事动，良友过我早。清游敦宿昔，一雪晴正好。逦迤城之南，几度略彴小。蹋冻乾藓坡，徙倚疏林杪。涧风划松雪，残玉落翠纛。钱王此缔构，突兀双塔表。劫火虽皴�，句勒犹夭矫。金容归浩空，追蠡翳勿考。依稀景泰字，剔辨劳指爪。灵鳗应就蛰，寒甃慑深窅。裴回日停午，古意益绵眇。高僧句通禅，心折玉局老。月履疑往来，烟钟寂昏晓。久立肌骨森，烦虑脱如扫。江光莹不遥，极目点云鸟。
重题山舫用山字
作者：丁敬
朝代：清

道人水观元非实，岩屋如舟夜不关。安稳宁劳木杯渡，嵌空险笑石船山。新松影壁图成易，候雁横空字岂艰。颠米曾夸虹贯月，何如此舫占孱颜。
题沈石田冷泉亭图次石田自题韵
作者：丁敬
朝代：清

清诗直比谢元晖，写向丹青自入微。林影了如依石瘦，泉光浑欲抱亭飞。山中故事今谁续，画里高流得见稀。片纸真堪抵琼玖，几经辽鹤忆人归。
述怀
作者：丁文瑗
朝代：清
体裁：五言律诗

痛说江城破，于今已卅年。丹心终不改，白发幸能全。薇蕨拌生采，衣冠敢死捐。顽民嗤我是，论定盖棺前。
东巡台湾恒春
作者：丁日昌
朝代：清

东瀛已是天将尽，况到东瀛最尽头。海水自来还自去，罡风时发复时收。徙薪曲突知谁共，衔石移山且自谋。饱听怒涛三百里，何人赤手掣蛟虬！
挽曾国藩联
作者：丁日昌
朝代：清
体裁：联

苫块剩馀生，九原无伴应招我；斗山今失望，四海何人不哭公？
挽陈升三联
作者：丁日昌
朝代：清
体裁：联

撒手竟何之，念半生诗酒误人，再世忽留才子气；一官今已矣，剩八口妻拿累我，重泉忍负旧交心。
有感
作者：丁日昌
朝代：清

一弓小辟读书岩，蔓草疏茅手自芟。敢诩史长才学识，难尝世味苦酸咸。此时说梦终无益，他日知谁果不凡。惟有旧巢双燕子，依依向我尚呢喃。
江苏抚署联
作者：丁日昌
朝代：清
体裁：联

官须守正做来，苟事事瞻顾因循，纵免刑章终造孽；民欲持平待去，看个个流离颠沛，忍将膏血入私囊。
留隍道中
作者：丁日昌
朝代：清

肩舆远出画桥西，密密人家傍柳堤。一路山光迎客笑，半林鸠鸟背人啼。园蔬破甲香犹湿，野笋添丁绿未齐。自笑劳劳缘底事，浮生镇日寄轮蹄。
絜园正厅联
作者：丁日昌
朝代：清
体裁：联

居然钓水采山，暂借此为消遣处；想到桑田沧海，几多人作感怀诗。
途中杂咏
作者：丁日昌
朝代：清

尽日肩舆踏翠苔，瘦牛猴岽各崔嵬。奇峰乱插愁天破，飞瀑奔流恐石开。村酒不妨留客醉，高云难得出山来。岭梅曾识诚斋面，冷落人间不受埃。
送长芦都转倪象恺先生归田
作者：丁时显
朝代：清

共沐恩波数载中，忍看此日去匆匆。铜鱼洲静萍花合，金凤山高栗叶红。应有素琴调夜月，时闻玄鹤下秋空。南山依旧东篱外，重对秋阴菊数丛。
挽曾国荃联
作者：丁昌燮
朝代：清
体裁：联

高谊薄云天，追恸先灵，感激不徒在孤子；浮踪羁汉渚，猝惊噩耗，欷歔何只为私恩。
魁星阁联
作者：丁晏
朝代：清
体裁：联

以斗量才，问何人能当一石；如金惜墨，看此日横扫千军。
和徐树人中丞述怀诗
作者：丁曰健
朝代：清

天河洗甲纪功年，崧岳生申克靖边。通籍鸿声齐望岱，迁乔骏业快移川。七鲲旧属重回首，五虎新麾又永肩。名教惟期传一脉，初心不负重书田。锦帆开浪逐霞飞，绅庶争迎颂德威。皖豫叠经匡节钺，杭湖犹思驻旌旂。民生多赖同甘苦，家计何心论瘠肥。感格真诚天眷久，近来福寿似公稀。迂拙原非军旅才，衔恩扶病又登台。机宜赤崁曾亲授，报称丹忱未敢灰。望冑三年群志洽，歌铙五月捷音来。近闻全海臻安定，岭上梅花祝嘏开。大业喧传数省功，关心教育重文翁。挥戈扼要元戎合，射策逢时九月通。桃李阴多依北极，芙蓉生不怨东风。海滨向化同邹鲁，逢吉康强食报丰。襟怀潇洒坐高亭，远近峰岚展画屏。云谷无心争出岫，松根得地自生苓。承欢桂子歌浓露，养志兰陔乐寿星。中外尊崇归潞国，圣朝未许隐山青。
和徐树人中丞述怀诗·其一
作者：丁曰健
朝代：清

天河洗甲纪功年，崧岳生申克靖边。通籍鸿声齐望岱，迁乔骏业快移川。七鲲旧属重回首，五虎新麾又永肩。名教惟期传一脉，初心不负重书田。
和徐树人中丞述怀诗·其三
作者：丁曰健
朝代：清

迂拙原非军旅才，衔恩扶病又登台。机宜赤崁曾亲授，报称丹忱未敢灰。望冑三年群志洽，歌铙五月捷音来。近闻全海臻安定，岭上梅花祝嘏开。
和徐树人中丞述怀诗·其二
作者：丁曰健
朝代：清

锦帆开浪逐霞飞，绅庶争迎颂德威。皖豫叠经匡节钺，杭湖犹思驻旌旂。民生多赖同甘苦，家计何心论瘠肥。感格真诚天眷久，近来福寿似公稀。
和徐树人中丞述怀诗·其五
作者：丁曰健
朝代：清

襟怀潇洒坐高亭，远近峰岚展画屏。云谷无心争出岫，松根得地自生苓。承欢桂子歌浓露，养志兰陔乐寿星。中外尊崇归潞国，圣朝未许隐山青。
和徐树人中丞述怀诗·其四
作者：丁曰健
朝代：清

大业喧传数省功，关心教育重文翁。挥戈扼要元戎合，射策逢时九月通。桃李阴多依北极，芙蓉生不怨东风。海滨向化同邹鲁，逢吉康强食报丰。
松溪县大堂联
作者：丁杰
朝代：清
体裁：联

狱讼关心，唯愿百姓小民莫来此地；疮痍满目，却愧万间广厦欲建何时。
韩山书院联
作者：丁杰
朝代：清
体裁：联

得闲还读书，使时序光阴莫空过；无事此静坐，看喜怒哀乐未发时。
挽张之洞联
作者：丁柔克
朝代：清
体裁：联

正气本同文相国；大名何异武乡侯。
忆扬州
作者：丁棠发
朝代：清

烟花佳丽古扬州，隋帝行宫迹尚留。锦缆船归杨柳岸，玉台花发广陵秋。中宵明月闻歌吹，十里珠帘卷画楼。油壁香车虚客梦，为言小杜未曾游。
木兰花慢·新月
作者：丁榕
朝代：清

柳梢光半吐，残雨歇，小庭幽。似镜匣微开，才呈一线，试照琼楼。姮娥谅多幽恨，淡眉痕曲写远山愁。想见金波荡漾，潜鳞也怯吞钩。象梳斜傍玉搔头。绮阁晚妆收。正云母屏空，水晶帘卷，独倚箜篌。清辉未能久驻，怅黄昏寂寞思悠悠。谁炷心香遥拜，背人细语无休。
浣溪沙
作者：丁榕
朝代：清

才过清明上巳天。莺喉渐老柳飞绵。东风吹送雨廉纤。懊恼一春愁里过，未曾把酒杏花前。江干闲煞木兰船。
满庭芳
作者：丁榕
朝代：清

雨酿轻寒，风催小霁，一庭夜合开齐。琐窗梦醒，恰恰乳莺啼。最是乌衣无赖，晶帘畔、污遍芹泥。情何限、玉笙吹罢，独倚画阑西。天涯。归信杳，裙腰芳草，绿满长堤。对蕉书半展，如见封题。向晚新萤飞度，穿珠箔、欲上还低。翻输与、锦鸳狎水，双宿又双栖。
苏幕遮
作者：丁榕
朝代：清

暮寒生，香雾重。芳草春迟，未透阶儿缝。疏影横窗偏耐冻。新月多情，又把花枝弄。夜方长，谁与共。枉刺鸳鸯，绣被还孤拥。听得箫声天外送。何日秦楼，携手骑双凤。
采桑子
作者：丁榕
朝代：清

琼楼晓起银屏冻，莫倚危阑。又倚危阑。雁送西风扑面寒。声声碎玉鸣檐铁，怕说心酸。早已心酸。冰雪关河去住难。
寄外
作者：丁毓英
朝代：清

木叶萧萧下，閒阶秋色催。衣同寒到否，半臂手亲裁。霜信催砧急，寒闺寄远时。料应孤客梦，付与枕函知。别后情无限，离怀托短歌。辽西无梦到，更柝恼人多。似水流光远，年华去不回。笑君如燕子，一岁一归来。
寄外·其一
作者：丁毓英
朝代：清

木叶萧萧下，閒阶秋色催。衣同寒到否，半臂手亲裁。
寄外·其三
作者：丁毓英
朝代：清

别后情无限，离怀托短歌。辽西无梦到，更柝恼人多。
寄外·其二
作者：丁毓英
朝代：清

霜信催砧急，寒闺寄远时。料应孤客梦，付与枕函知。
寄外·其四
作者：丁毓英
朝代：清

似水流光远，年华去不回。笑君如燕子，一岁一归来。
庚子中秋
作者：丁毓英
朝代：清

夜静空庭雁唳群，商声偏送枕边闻。无家正值沧桑变，有泪难禁骨肉分。极目乡云侬陟屺，惊心烽火婿从军。那堪又到中秋节，寂寞兰闺万绪纷。
别父母绝句
作者：丁氏
朝代：清

夫死难独生，儿将归黄土。父母鞠育恩，请俟来生补。
登烟雨楼
作者：丁泰
朝代：清

南湖湖水抱孤洲，宜雨宜烟此一楼。隔浦米盐村占市，中流竹肉酒人舟。水晶宫阙宵始昼，杨柳亭台夏亦秋。莫怅登临无伴侣，相亲曾有旧沙鸥。
题海门诗卷
作者：丁泰
朝代：清

家世擅文学，坡翁承老泉。君才如叔党，诗集又斜川。乍淬剑尤利，未开花正妍。识涂惭老马，敢说著先鞭。
十六字令
作者：丁淑媛
朝代：清

听。窗外如何月有声。寒无寐，风雪正三更。
桂殿秋·冬夜有怀兄妹
作者：丁淑媛
朝代：清

鱼信断，雁行疏。腊梅香里岁将徂。停针自起推窗望，寒照亭亭恰午馀。
晚登锡山次陈逊其韵
作者：丁清度
朝代：清

秋高风力劲，乘醉上山巅。塔影沉幽涧，松声落惠泉。白头僧面壁，黄叶树参天。客散喧归鸟，层城起暮烟。
芙蓉岭晓行
作者：丁清度
朝代：清

雨雪喜初晴，肩舆向晓行。涧流残月落，烟散远风平。寒气侵人骨，山光弄鸟声。江湾看渐近，指点婺源城。
一丛花·望远
作者：丁澎
朝代：清

长干滩下木兰桡。郎去路迢遥。长年只趁东风急。偏石尤、不打春潮。乌帽乡人，白头艇子，多少是归舠。桥边青柳路傍桃，全不管魂消。金钗卜尽归将未，料无过、后日明朝。已是初更，灯花难信，未必便今宵。
一剪梅 其一 春怨
作者：丁澎
朝代：清

落尽桃花昼掩门。说到伤春。直到残春。子归枝上唤黄昏。只管催人。不管愁人。杏子轻衫浥露新。多是香痕。半是啼痕。春愁和泪几消魂。减得三分。才得平分。
一剪梅 其二 为朱人远题汉皋解佩图小影
作者：丁澎
朝代：清

芙蓉江岸楚天长。雁在衡阳。月在潇湘。仙源别洞路微茫。误却渔郎。赚得刘郎。凌波小袜扣鸳鸯。翠袖生凉。珠佩生香。行云何计挽霓裳。去也难将。梦也难偿。
一剪梅·春怨
作者：丁澎
朝代：清

落尽桃花昼掩门。说到伤春。直到残春。子归枝上唤黄昏。只管催人。不管愁人。杏子轻衫浥露新。多是香痕。半是啼痕。春愁和泪几消魂。减得三分。才得平分。芙蓉江岸楚天长。雁在衡阳。月在潇湘。仙源别洞路微茫。误却渔郎。赚得刘郎。凌波小袜扣鸳鸯。翠袖生凉。珠佩生香。行云何计挽霓裳。去也难将。梦也难偿。
三字令·闺怨
作者：丁澎
朝代：清

风雨里，送残春。暗消魂。琼笺杳，宝钗分。燕来时，花落处，怕思君。愁如絮，梦如云。正黄昏。金猊炙，玉蟾新。恁良宵，谁更惜，可怜人。
东冈
作者：丁澎
朝代：清

信是兴王地，城郊古木秾。鹳鸣三殿雨，猱挂二陵松。疏拙违明主，胼胝愧老农。吾庐荒径近，时见白云封。
两同心·怀旧和柳屯田韵
作者：丁澎
朝代：清

旧苑谁家，有人倾国。垂楚袖、蝶过东墙，挽湘裙、絮飘南陌。最多情、浅蹙双蛾，暗调行客。一捻轻红花里，影儿堪惜。拾云钿、草露仍香，转星眸、柳烟空碧。到如今、枕腻脂痕，尽成追忆。
两相思·歌席调刘晋度
作者：丁澎
朝代：清

翠袖练裙香菀，花底送愁蛾。锦瑟樱桃相和歌。争看无奈何。素手娇映红螺。画屏深、细炙银鹅。爱盻周郎曲误多。教侬却怎么。
中兴乐·山中简陆景宣
作者：丁澎
朝代：清

昏鸦小雨落枫时。山中岑寂如斯。惟迟君来，晤言消之。茅檐月出横溪。雅相宜。床头斗酒，兼之鹿乳，蕨菜初肥。
临江仙 其一 周栎园佥宪青州署阁小饮
作者：丁澎
朝代：清

小阁疏帘如画舫，客来身在沧洲。反骚醉绩伴牢愁。先生托乌有，从事却青州。脍鲤冰盘桑落酒，争看顾曲风流。十三车子引箜篌。漫将公莫舞，翻入调歌头。
临江仙 其三 再为愚山题就亭
作者：丁澎
朝代：清

亭子临江江在望，江花江鸟江城。春江花月几多情。醉吟真吏隐，不籍浣花名。雨过千峰如黛洗，凭阑迸出葱青。空濛一片画难成。就中浑不解，因以命吾亭。
临江仙 其二 寄题施湖西愚楼
作者：丁澎
朝代：清

昔日愚公曾有谷，竹楼更起洪州。宦游人尽恋风流。携琴千日酒，种秫百花洲。楼外萧滩楼上月，开帘几对闲鸥。登斯楼也乱云浮。有山官舍里，巢许亦淹留。
临江仙 其四 春睡
作者：丁澎
朝代：清

麝歆熏篝金鸭冷，玉床闷倒和衣。懵腾春梦小窗西。柳慵花醉，唤不起、鹧鸪啼。乱挽蝉云眉不扫，画梁残日依依。怪他燕子故双栖。湘钩暗下，赚得个、扑帘飞。
临江仙·周栎园佥宪青州署阁小饮
作者：丁澎
朝代：清

小阁疏帘如画舫，客来身在沧洲。反骚醉绩伴牢愁。先生托乌有，从事却青州。脍鲤冰盘桑落酒，争看顾曲风流。十三车子引箜篌。漫将公莫舞，翻入调歌头。昔日愚公曾有谷，竹楼更起洪州。宦游人尽恋风流。携琴千日酒，种秫百花洲。楼外萧滩楼上月，开帘几对闲鸥。登斯楼也乱云浮。有山官舍里，巢许亦淹留。亭子临江江在望，江花江鸟江城。春江花月几多情。醉吟真吏隐，不籍浣花名。雨过千峰如黛洗，凭阑迸出葱青。空濛一片画难成。就中浑不解，因以命吾亭。麝歆熏篝金鸭冷，玉床闷倒和衣。懵腾春梦小窗西。柳慵花醉，唤不起、鹧鸪啼。乱挽蝉云眉不扫，画梁残日依依。怪他燕子故双栖。湘钩暗下，赚得个、扑帘飞。
乌夜啼·怀旧
作者：丁澎
朝代：清

画栏曾系兰桡。正春宵。公子朱门何处芰荷桥。瑶瑟断，银烛冷，暗魂消。记得屏前红袖一相招。
传言玉女·偶赠和胡浩然韵
作者：丁澎
朝代：清

艳舞惊鸿，初试霓裳如雪。谢娘眉妩，爱远山愁结。旗亭非旧，何意重逢京阙。灯宵待约，踏残明月。同是他乡，对离筵、莫歌歇。青衫暗透，被东风又揭。瑶争醉倚，旧恨樽前偷说。分明记得，赏花春节。
侧犯·贞娘墓
作者：丁澎
朝代：清

青山埋玉，土花洗碧榴裙黦。幽咽。看松木吹烟惹飞蝶。雨凋金盌净，花扑鱼灯灭。香骨。伴枫下狐狸拜秋月。星前带露边眉，早被东风揭。恐魂去傍衰桃，不敢留啼鴂。何处追寻，粉肌如雪。断肠人，共清明时节。
侧犯·贞娘墓
作者：丁澎
朝代：清
体裁：词

青山埋玉，土花洗碧榴裙黦。幽咽。看松木吹烟惹飞蝶。雨凋金碗净，花扑鱼灯灭。香骨。伴枫下狐狸拜秋月。星前带露边眉，早被东风揭。恐魂去傍衰桃，不敢留啼鴂。何处追寻，粉肌如雪。断肠人，共清明时节。
偷声木兰花·怨情
作者：丁澎
朝代：清

五花麡角青奴冷。星透铜乌莲羽净。此际难支。红泪抛残十二时。秦王宫里青铜镜。能照妾胸方寸影。安得神针。绣出思君一片心。
减字木兰花 其一 旅兴
作者：丁澎
朝代：清

百花洲里。盈盈小阁春如许。何必烟霞。风弄庭前枳壳花。梦来无绪。料应多是清时雨。莫道天涯。门对当垆第二家。
减字木兰花 其二 镜里
作者：丁澎
朝代：清

蝉松未折。轻弹红絮飘香雪。妒杀真真。画上添他双玉人。眼波斜送。颠倒眉心粘翠凤。笑唤卿卿。一笔描来两处情。
减字木兰花·旅兴
作者：丁澎
朝代：清

百花洲里。盈盈小阁春如许。何必烟霞。风弄庭前枳壳花。梦来无绪。料应多是清时雨。莫道天涯。门对当垆第二家。蝉松未折。轻弹红絮飘香雪。妒杀真真。画上添他双玉人。眼波斜送。颠倒眉心粘翠凤。笑唤卿卿。一笔描来两处情。
凤楼仙·红桥夜玩
作者：丁澎
朝代：清

芳树远红桥。罗绮香飘。倩谁招。漱金斜飐绿花翘。帘开云母艳，歌授雪儿娇。趁春宵。倚遍琼箫。窥人明月，恼人乌鹊，铜壶又滴花梢。扬州曾有梦，可奈是今朝。
凤衔杯·旧恨和柳七韵
作者：丁澎
朝代：清

屏前私结今生愿。忆不了、当初欢怨。正生小俱痴，寻花遂蝶争闲玩。只避得、人前眼。到如今，全不管。恁心情、风儿吹断。将抆泪冰绡，断肠一纸交伊看。怎推得、无人见。
初至靖安寄邸中诸旧友
作者：丁澎
朝代：清

万里从戎路，崎岖正此行。雁声孤断碛，虎气撼空城。泪尽惭儿女，身危仗圣明。刀镮何日约，回首玉关情。
十六字令·闺夜
作者：丁澎
朝代：清

秋月悄，玉筝和泪弹。梧桐夜，花影上钗寒。
千年调·遣兴
作者：丁澎
朝代：清

问汝欲胡为，先生且休矣。坐上美人名酒，嗟咄何事。五湖非窄，随处扁舟是。吾师乎，古之人，鸱夷子。弊庐之侧，非隐兼非市。若道田园可恋，庸妄人耳。有辞归去，且傍南山醉。吾友乎，古之人、陶徵士。
千秋岁·和丹麓五十自寿韵
作者：丁澎
朝代：清

青山不换。百岁平分半。鹏鸟息，鱼龙变。年来知寡过，笛退原非贱。逍遥也，草堂长画探诗卷。花底春光晏。柳外莺声乱。杯在手，何须叹。未逢宣室外召，且遂墙东。从此后，覆蕉梦鹿凭他幻。
千秋岁引·怨情
作者：丁澎
朝代：清

翠阁留情，红笺写怨。何物遗君表幽愿。玉环双凤连枝扣，香罗绣带同心綄。怀袖间，朝与暮，常依恋。带欲君情长不断。环欲君心千遍转。谁意风流一朝散，玉环摧折香罗裂，人心那得无移换。泪痕非，香痕灭，何时见。
南乡子 其一 闺情
作者：丁澎
朝代：清

柳色半红楼。漫卷湘帘不上钩。故说日长针线懒，羞羞。偷把鸳鸯绣枕头。约伴踏青游。飞絮流莺倍惹愁。归去小姑春未谙，啾啾。冷语幽窗笑不休。
南乡子 其二 春晚
作者：丁澎
朝代：清

睡起倦欹鬟。挨到黄昏泪尽斑。影怯空房灯又落，单单。檐挂春星燕子寒。心事正阑珊。倚遍东风步转难。眉晕三分腰一抹，看看。瘦尽梨花春也残。
南乡子·闺情
作者：丁澎
朝代：清

柳色半红楼。漫卷湘帘不上钩。故说日长针线懒，羞羞。偷把鸳鸯绣枕头。约伴踏青游。飞絮流莺倍惹愁。归去小姑春未谙，啾啾。冷语幽窗笑不休。睡起倦欹鬟。挨到黄昏泪尽斑。影怯空房灯又落，单单。檐挂春星燕子寒。心事正阑珊。倚遍东风步转难。眉晕三分腰一抹，看看。瘦尽梨花春也残。
卜算子·春恨和淮海韵
作者：丁澎
朝代：清

晓起乍开帘，满眼梨花瘦。恼却流莺不住啼，明日还来否。啼罢莫频来，楼上双垂手。颊衬桃花不耐红，晕薄非关酒。
双燕入珠帘 题王丹麓听松轩图像 新谱犯曲，上五句[双双燕]，下五句[真珠帘]，后段同
作者：丁澎
朝代：清

层轩半落偏近沼，依云倚阑孤眺。披襟谡谡，隔水笙簧幽窈。孙绰庭前陶令宅，秋枕上、数声清晓。堪效。似黄庭惯写，君家逸少。把镜王濛自照。羡斯人、宜置海山蓬岛。轻阴满地，洗耳科头都好。一曲樵歌三弄笛，尽消受、断鸿残蓼。应笑。念几度悲秋，著书人老。
双调荷叶杯·春闺
作者：丁澎
朝代：清

缭绕空庭如雨。柳絮。妆阁小帘垂。东风不遣透罗帏。飞摩飞。飞摩飞。咿轧枝头不去。杜宇。闷倒小窗西。巫山拼作晓云归。啼摩啼。啼摩啼。
听旧宫人弹筝
作者：丁澎
朝代：清

银甲斜抛雁柱飞，玉熙宫里尚依稀。不须弹到《回波曲》，说着先皇泪满衣。
品令·幽怀
作者：丁澎
朝代：清

手撚相思子。觑琐阁、深难寄。知他倦倚。药栏香袅，蹙残眉翠。九十春光，添做百分憔悴。此情知未。向伊说、从何起。不如除却，今番慢把，相思再理。何处安排，醉里愁里梦里。
哨遍·简施愚山
作者：丁澎
朝代：清

长啸归来，自爱吾庐，无恙蒲菰里。历崎岖，霜雪满头归，青山笑人还是。君不见，管宁但存皂帽，弃家浮海能逃世。又不见、虞翻青蝇作客，愿得一人知己。与子西去蹑崦嵫。更南陟匡庐与九嶷。弹琴命诗，鸾吟猿跃，差为快意。嗟予尚何依。江湖淼淼出天际。夙慕洪崖子，有是夫，吾与尔。石上据胡床，高歌散发，仰天目送飞鸿起。是故态狂奴，唾壶欲缺，一觞一咏同醉。念人生聚散能几时。复相对唏嘘欲何为。但烦冤徒作忧耳。芒鞋布袜瓢笠。更拄青藤杖，遍游五岳。纵观沧海，毕我生平之志。侧身天地竟何之。况眼中、吾且老矣。
哨遍·简施愚山
作者：丁澎
朝代：清
体裁：词

长啸归来，自爱吾庐，无恙蒲菰里。历崎岖，霜雪满头归，青山笑人还是。君不见，管宁但存皂帽，弃家浮海能逃世。又不见、虞翻青蝇作客，愿得一人知已。与子西去蹑崦嵫。更南陟匡庐与九嶷。弹琴命诗，鸾吟猿跃，差为快意。嗟予尚何依。江湖淼淼出天际。夙慕洪崖子，有是夫，吾与尔。
石上据胡床，高歌散发，仰天目送飞鸿起。是故态狂奴，唾壶欲缺，一觞一咏同醉。念人生聚散能几时。复相对唏嘘欲何为。但烦冤徒作忧耳。芒鞋布袜瓢笠。更拄青藤杖，遍游五岳。纵观沧海，毕我生平之志。侧身天地竟何之。况眼中、吾且老矣。
喜迁莺·春游
作者：丁澎
朝代：清

杨花落，换春衣。挟弹洛阳堤。王孙锦坠香泥。倡楼不忆归。月钩斜，芳茵软。醉枕红笋风暖。满天花雨送鸱夷。愁杀鹧鸪啼。
塞上曲
作者：丁澎
朝代：清

百战洮河西备羌，合黎山外月如霜。白头老将沙场卧，尚说弯弓从武皇。
声声令·乍见
作者：丁澎
朝代：清

谁窥孤馆，倩影香融。悄行来，罗带怯东风。微闻笑语，佯羞整，凤钿横。手撚花枝断脸红。翠水难逢。愁蛾敛，暗情通。绣帘只合在墙东。香微佩杳莫匆匆、月初浓。拚今宵、立尽梧桐。
声声慢 其一 送别
作者：丁澎
朝代：清

别离情味，从前轻掷，今日且待如何。好教垂杨，一枝挽住鸣珂。可怜幔亭，别酒价真珠，不换颜酡。凝眸处、便几年秋草，两地烟波。好把相思打叠，这柔肠似缕，何计消磨。马首霜浓路滑，偏我愁他。如今鱼沉雁杳，蓦地常自在心窝。凄凉也、便怎生忘了人呵。
声声慢 其二 秋夜和李清照韵
作者：丁澎
朝代：清

梧梢挂月，绣户生寒，西风又添愁戚。病与秋深，一缕恹恹气息。檐前琮琤碎玉，更空阶、虫声暗急。撇得我，恁憔悴、自已镜中难识。梦里分明欢笑，香肩凭、颠倒鬓钗偷摘。忽被风惊，倩影和灯吹黑。又是打窗微雨，向芭蕉叶上频滴。欹着枕，把泪儿、揾住怎得。
声声慢·送别
作者：丁澎
朝代：清

别离情味，从前轻掷，今日且待如何。好教垂杨，一枝挽住鸣珂。可怜幔亭，别酒价真珠，不换颜酡。凝眸处、便几年秋草，两地烟波。好把相思打叠，这柔肠似缕，何计消磨。马首霜浓路滑，偏我愁他。如今鱼沉雁杳，蓦地常自在心窝。凄凉也、便怎生忘了人呵。梧梢挂月，绣户生寒，西风又添愁戚。病与秋深，一缕恹恹气息。檐前琮琤碎玉，更空阶、虫声暗急。撇得我，恁憔悴、自已镜中难识。梦里分明欢笑，香肩凭、颠倒鬓钗偷摘。忽被风惊，倩影和灯吹黑。又是打窗微雨，向芭蕉叶上频滴。欹着枕，把泪儿、揾住怎得。
夏初临·招隐
作者：丁澎
朝代：清

若有人兮。南山之下，丛篁以筑居兮。芳草悠悠，王孙胡不归兮。临流可鼓枻兮。搴兰旌以浩歌兮。白云在天，沧波何极，欲往从兮。北渚辛夷，西堂蟋蟀，蛾眉独处，私自怜兮。猿惊鹤怨，山中难久留兮。我所思兮。望涔阳暮与朝兮。悲哉兮。露白枫青，历九秋兮。
天仙子·为许师六题像
作者：丁澎
朝代：清

子房状貌如好女。玉骨玲玲欲仙去。他年应傍赤松游，香一炷。丹一黍。长与白云同处住。
如梦令 其一 闺词
作者：丁澎
朝代：清

悄过碧栏干外。风动花间裙带。绣手被郎牵，不管燕窥莺睬。无奈。无奈。尽着教他怜爱。
如梦令 其二 闺词
作者：丁澎
朝代：清

指冷玉猊香细。枕上半抛残髻。密约已多时，人立小屏空翠。牢记。牢记。只待梧桐月坠。
如梦令·闺词
作者：丁澎
朝代：清

悄过碧栏干外。风动花间裙带。绣手被郎牵，不管燕窥莺睬。无奈。无奈。尽着教他怜爱。指冷玉猊香细。枕上半抛残髻。密约已多时，人立小屏空翠。牢记。牢记。只待梧桐月坠。
婆罗门引·送河间令夏公乘归安州用稼轩别杜叔高韵
作者：丁澎
朝代：清
体裁：词

三升可恋，怪君何事拂衣归。长安冠盎累累。独寻汝南旧宅，好共白云期。念折腰作苦，岐路堪悲。偏其反而，风波队里谁知。须记高阳城北，夜雪裁诗。楚天鸿远，桃花岸、风雨送君时。应回首、片石留思。
安公子·怨情
作者：丁澎
朝代：清

容易成佳偶。三生休负。为着些子，蓦腾腾地，恁般的僝僽。倚顽儿调诱。埋冤着人薄幸，忒煞女儿心性，教我如何剖。他便愁去秋傍，止随月后。翻云覆雨，今番只怕情非旧。料愁眉泪眼，一饷幽欢，梦也不能得勾。
宝鼎现·遣怀
作者：丁澎
朝代：清
体裁：词

壮夫长耻落魄，何事归来弊褐。乘下泽、饭牛大野，豪气樽前曾似昨。酒酣后、但摩挲一剑，直欲老兵景略。何况小儿赵括，此意不堪牢落。手中斜挽双繁弱。拥头上、如箕幧帓，见狡兔、草间突起，怒马山头方一跃。长空外、皂雕齐发，耳后西风飒飒。还挥手、金樽引满，寻取狗屠旧约。有客吹箫予和，以渔阳三拍，向秋风弹筑。羞整冲冠素发，念富贵、于我浮云耳，及早须行乐。纵行乐、牵犬东门，何若归耕负郭。
寻聚远楼故迹感旧
作者：丁澎
朝代：清

层楼嵲岋云溶溶，下瞰缥缈之孤峰。巉岩环拱若列戟，喷泉倒出双飞龙。湖山无恙城郭改，老树突存千丈松。忆昔高宗常驻跸，南渡朝廷全盛日。君王吟坐爱此楼，月榭梅坡最清逸。和宁门外提点呼，御舟传唤戏西湖。教坊杂进太平曲，《六么》爨赚纷笙竽。王侥角牴林赛舞，缠头乱掷红氍毹。宸游喜与民同乐，宝骑香车日交错。北府兵厨雪王醅，瓦子勾栏银凿落。箫声忽起熙春楼，点花牌动青丝路。争看吴怜唱《柘枝》，山鸟不啼风雨索。四百年来往事非，铜驼草深萤火飞。朝朝松柏西泠路，何处梨花无燕归。云鬟翠饰交龙钿，熹庙繁华眼犹见。居人尚指玉津园，画船箫鼓喧波面。红裙低拜鄂王祠，银筝细撚平章院。一旦黄尘动地来，绮罗香散成蒿莱。狮子巷中土花落，酒市墟荒络纬哀。樵采时闻歌《敕勒》，粉堞悲笳吹《落梅》。不见南朝旧乌鹊，至今长绕越王台。
寻芳草·本意
作者：丁澎
朝代：清

嫩碧微烟笼。踏青时、芳菲谁共。绣鞋儿、却被香尘拥。挽不住、王孙梦。拾翠几寻思，笑然着、合欢闲弄。茜裙飘、撩得蔷薇动。零乱了、钗头凤。
尉迟杯·幽期
作者：丁澎
朝代：清

待约灯前，酴醾庭畔，衣动恐惊栖鸟。蟾影如钩，柳烟初卸，莫是此行还早。寻遍海榴花下，香泥印痕小。须知道。想腰支不胜苔滑，情绪懒，未必芳心难料。星色上花梢。似凝眸、一样波俏。只待伊、来诉幽情，几许烦恼。但冰肌月下，寒透忍禁偎抱。
小重山·舟中九日
作者：丁澎
朝代：清

昨岁重阳江上时。倾别酒、花发正东篱。今年九日恨花迟。花无恙、携酒欲同谁。风雨绿帆欹。满汀枫叶落、照行杯。醉来或恐梦先归。茱萸女、留取故园枝。
少年游·豆娘子
作者：丁澎
朝代：清

绿绡香卷粉痕轻。花底未分明。薄翠三分，纤腰一缕，占得许多情。怯向东风寻旧恨，梨雨梦难成。巧上花须，玉人头上，添取钿云青。
山亭柳·赠李湘北赴史馆
作者：丁澎
朝代：清

鹤禁清芬。薇雨玉除新。仙掌露，砚池分。紫袖看移莲烛，黄金不换长门。衣染沉香，花气石叶时熏。垂帷着史春莺老，铜虬子夜促芳樽。却半臂，耐寒人。窈窕湘东斑管，淋漓白练罗裙。常近玉皇香案，袖捧红云。
山鹧鸪·春夜
作者：丁澎
朝代：清

雾浸梨花冷画屏。流苏卷月透，正三更。被郎偷把银灴减，将了鸳鸯绣未成。小语乍惺惺。低垂银蒜落、悄无声。贪欢枕上情如醉，多少啼鹃唤不醒。
左莱阳著书宅
作者：丁澎
朝代：清

生平苦忆左莱州，谪去龙沙万里流。按曲能传中散调，遗书应耻茂陵求。黄榆夜雪长驱犊，紫塞春风几换裘。潦倒暮年夸健笔，至今辞赋满沧洲。
度岭见长城
作者：丁澎
朝代：清

岭坂风回树郁盘，长城如带雾中看。随阳雁断天疑尽，背日峰高夏苦寒。沧海不沉秦女石，浮云欲动楚臣冠。《伊州》一曲先挥泪，况是亲经行路难。
归自谣·咏枕
作者：丁澎
朝代：清

横角枕。鸳绣并头交濯锦。剃脂和泪香云浸。分开莲叶成孤寝。今宵怎。合欢好梦须凭您。
御带垂金缕·饮严颢亭皋园，听白下庄蝶庵弹琴
作者：丁澎
朝代：清

小山攒翠清波绕，负郭都栽桑柘。渔蓑载酒，见竹篱灯火，居然村舍。更何论尚书绿野。捉鼻东山犹未免，笑吾侪、早结耆英社。但觞咏、共清夜。客抱琴来深树里，暮雀争喧，烟景如画。冰弦乍拂，似楚峡猿吟，秋风叶下。正小雨竹窗清话。传语诸君须少住，听捣衣一曲多潇洒。鼓琴者、庄生也。
忆王孙·送春
作者：丁澎
朝代：清

送春归去杏花残。妆镜慵开半亸鬟。斜月朦胧骨玉栏。被儿单。只耐东风一夜寒。
忆秦娥·中秋，和太白韵
作者：丁澎
朝代：清

冰弦咽。翠蛾人倚瑶台月。瑶台月。嫦娥应，个侬无别。疏帘永夜中秋节。碧云如海青鸾绝。青鸾绝。人间自有，玉楼琼阙。人如昨。黄昏望断西楼约。西楼约。如何把梦，也教闲却。梧桐月浸罗幛薄。飞虫又提灯花落。灯花落。恁般清冷。怎生挨着。
念奴娇 其一 送梁光禄葵石赴补之京和苍岩宗伯原韵
作者：丁澎
朝代：清

征鞍乍整，暂徘徊分手，驿桥枫叶。十载灞陵高卧稳，恋阙此心常北。玉勒朝天，金门据地，双眼今还白。笑看赌墅，莫教屐齿轻折。漫说五岳堪游，二疏同去，拂袖匆匆别。大隐君门谁得似，煮就芝田丹石。扬子休嘲，稚圭莫诮，早定千秋业。叮咛猿鹤，疏林依旧霜月。
念奴娇 其三 和漱玉词原韵
作者：丁澎
朝代：清

沉沉小院，任梨花冷落，一春长闭，病入眉尖，红一抹、不断如丝微气。口里含酸，心头带苦，可似青梅味。那知薄幸，恼人故把书寄。最是双双燕子。巧语雕栏，少个人同倚。枕畔樽前都是梦，往事总休提起。为恁香消，因谁带减，难道无情意。待伊试问，只愁明日还未。
念奴娇 其二 尤展成招饮草堂同陈其年彭云客宋既庭御之席上分赋
作者：丁澎
朝代：清

木兰庭榭，值主人招客，月弦春仲。寒食东风，开小苑、共傍曲池觞咏。柱史仙才，元龙豪气，更有悲秋宋。佳辰虽再，劝君痛饮须纵。人生聚散亡何，少年走马，向铜街争控。而今齐溷酒徒中，忼慨樽前如梦。市上吹箫，城头击筑，再鼓渔阳弄。挥杯未落，飞花乱扑春瓮。
念奴娇·送梁光禄葵石赴补之京和苍岩宗伯原韵
作者：丁澎
朝代：清

征鞍乍整，暂徘徊分手，驿桥枫叶。十载灞陵高卧稳，恋阙此心常北。玉勒朝天，金门据地，双眼今还白。笑看赌墅，莫教屐齿轻折。漫说五岳堪游，二疏同去，拂袖匆匆别。大隐君门谁得似，煮就芝田丹石。扬子休嘲，稚圭莫诮，早定千秋业。叮咛猿鹤，疏林依旧霜月。木兰庭榭，值主人招客，月弦春仲。寒食东风，开小苑、共傍曲池觞咏。柱史仙才，元龙豪气，更有悲秋宋。佳辰虽再，劝君痛饮须纵。人生聚散亡何，少年走马，向铜街争控。而今齐溷酒徒中，忼慨樽前如梦。市上吹箫，城头击筑，再鼓渔阳弄。挥杯未落，飞花乱扑春瓮。沉沉小院，任梨花冷落，一春长闭，病入眉尖，红一抹、不断如丝微气。口里含酸，心头带苦，可似青梅味。那知薄幸，恼人故把书寄。最是双双燕子。巧语雕栏，少个人同倚。枕畔樽前都是梦，往事总休提起。为恁香消，因谁带减，难道无情意。待伊试问，只愁明日还未。
怨桃花·春闺
作者：丁澎
朝代：清

雕梁彩燕睆窗纱。人似卢家。眉拭翠，脸匀霞。时样不争差。起看帘日初斜。睡未足、痕生鬓鸦。刘郎归梦殢天涯，怨桃花。
惜分钗 其一 春恨
作者：丁澎
朝代：清

腰如楚。心如絮。恹恹恨不随风去。最撩人。是残春。帘外飞花，枕上啼痕。纷。纷。眠无绪。醒无据。隔窗小梦和花语。怕黄昏。怯罗裙。闻说相思，入髓迷魂。真。真。
惜分钗 其三 待约
作者：丁澎
朝代：清

霓裳绰。蝉鬓掠。妆成坐待秦楼约。绣屏前。药栏边。才遗青鸾，又报花笺。连。连。兰缸灼。榴珠错。露苔香浸莲勾弱。几回旋。漫俄延。月更朦胧，雨复聊绵。扁。扁。
惜分钗 其二 怅别
作者：丁澎
朝代：清

人轻别。愁如结。长亭遥挂青楼月。漫凝眸。付东流。水逐桃花，风送郎舟。悠。悠。眉长斗。腰初瘦。黄昏正是愁时候。意难留。恨无休。雨打风筝，泪滴香篝。收。收。
惜分钗·春恨
作者：丁澎
朝代：清

腰如楚。心如絮。恹恹恨不随风去。最撩人。是残春。帘外飞花，枕上啼痕。纷。纷。眠无绪。醒无据。隔窗小梦和花语。怕黄昏。怯罗裙。闻说相思，入髓迷魂。真。真。人轻别。愁如结。长亭遥挂青楼月。漫凝眸。付东流。水逐桃花，风送郎舟。悠。悠。眉长斗。腰初瘦。黄昏正是愁时候。意难留。恨无休。雨打风筝，泪滴香篝。收。收。霓裳绰。蝉鬓掠。妆成坐待秦楼约。绣屏前。药栏边。才遗青鸾，又报花笺。连。连。兰缸灼。榴珠错。露苔香浸莲勾弱。几回旋。漫俄延。月更朦胧，雨复聊绵。扁。扁。
慰李琳枝侍御诏狱
作者：丁澎
朝代：清

抗疏今何事，身危直道难。忽闻收北寺，不敢问南冠。草莽臣无状，朝廷法屡宽。圣明知汝戆，频取谏书看。
扶醉待郎归·本意
作者：丁澎
朝代：清

敛眉檀晕薄寒侵。红酥透，力难禁。迷离春思几沉吟。含羞错弄琴。流萤点点过花阴。吹不度，是郎心。玉人真个到温衾。巫山梦未深。
报宋荔裳观察
作者：丁澎
朝代：清

风起卢龙急雁行，几年归梦渡渔阳。髡钳季布藏车下，钩党符融泣路旁。马怯危桥流汩汩，鹳鸣横岭月苍苍。榆黄霜白惊秋晚，不敢逢人问故乡。
拂霓裳·归兴寄驰黄
作者：丁澎
朝代：清

盍归乎。故园松菊未全芜。风雨里，几人相见在蒲菰。系船霜一树，种秫酒千壶。醉相扶。更歌将、水调答樵夫。他乡信美，青山近、即吾庐。平生事，但留双鬓付江湖。任呼吾作马，谁道子非鱼。笑当初。又何烦、叔夜绝交书。
捣练子 其一 春情
作者：丁澎
朝代：清

情脉脉，泪汘汘。半臂春寒晚更添。燕子自来春自去，梨花飞尽不开帘。
捣练子 其二 春情
作者：丁澎
朝代：清

瑶瑟冷，玉钗横。悄立灯窗倚袖红。不敢熏衣燃麝脑？恐妨花气入帘笼。
捣练子·春情
作者：丁澎
朝代：清

情脉脉，泪汘汘。半臂春寒晚更添。燕子自来春自去，梨花飞尽不开帘。瑶瑟冷，玉钗横。悄立灯窗倚袖红。不敢熏衣燃麝脑？恐妨花气入帘笼。
摘得新·幽思
作者：丁澎
朝代：清

湘女琴。弦弦一片心。却被风吹去，在花阴。思君多少花间泪，看罗衾。
摸鱼儿·历亭寄程周量舍人
作者：丁澎
朝代：清

暂栖迟、鹊花桥畔，幽亭斜抱衰柳。青裘如结冰须折，惟有一瓢依旧。君信否。沧海外、仲连少伯皆吾友。眼前何有。任濯足沧浪，披襟明月，谁识灌园叟。宁傲诞，怀刺羞称下走。共笑丈人疴瘘。蛾眉犊鼻双瓷引，聊可当垆消受。拂长袖。烟雾里、凤池仙客应搔首。具櫑在手。向赵尉城边，陆装垂橐，归去贮春酒。
昭君怨·本意
作者：丁澎
朝代：清

玉辇春云梦断。翠幕红酥香暖。莫更弄琵琶。有胡笳。薄鬓紫貂斜亸。眉染冰绡愁锁。何物似宫中。一声鸿。
昼锦堂·初夏洪畏轩廷尉草堂初成即事
作者：丁澎
朝代：清

花扑雕檐，鸟窥青琐，画堂小筑初新。槐影沉沉向午，何限佳辰。宅似岷阳多贮酒，阁因仙史半栽芸。更堪恋，清簟疏帘，坐来迥隔红尘。幽芬。玉瓷满，春韭细，谁嫌扬子官贫。况有绛纱名俊，斑管才人。鹦鹉颇能嘲熟客，樱桃常摘佐芳樽。休沐罢，笑解簪裾高咏，竟夕娱宾。
月上纱窗乌夜啼·冬至
作者：丁澎
朝代：清

猊毬香细熨红潮。初雪上梅梢。斜抛双剪裁金胜，拭花翘。看取钗头占出内家娇。唇珠浅约红蕤冷，为谁怯、瘦尽宫腰。绣工一线新添却，恁无聊。从此春愁千缕、倍难消。
望天寿山
作者：丁澎
朝代：清

高峰突兀散流霞，天外钟声一径斜。认道前朝功德寺，老僧还著旧袈裟。
望江南 其一 白门漫兴
作者：丁澎
朝代：清

停桡处，桐树石桥湾。淡淡鸦藏烟柳外，田田鱼戏露荷间。一抹蒋陵山。
望江南 其七 白门漫兴
作者：丁澎
朝代：清

横塘去，红杏驿边亭。估客长须牵马渡，吴侬细语隔船听。那不动郎情。
望江南 其三 白门漫兴
作者：丁澎
朝代：清

秦淮夜，到处画船灯。鹦鹉十千浮碧叶，蟾蜍三五挂红筝。人影在银屏。
望江南 其九 白门漫兴
作者：丁澎
朝代：清

狭斜路，薄幸莫留名。官妓数来今寇白，伊州唱出小秦青。老去尚多情。
望江南 其二 白门漫兴
作者：丁澎
朝代：清

闲游冶，最是艳阳时。乌巷诸郎兰桨筏，青溪小妹竹灯祠。队队使人疑。
望江南 其五 白门漫兴
作者：丁澎
朝代：清

寻兰院，幽草玉阶生。燕子多情窥屈戌，梨花无梦逐长庚。空怀落钗声。
望江南 其八 白门漫兴
作者：丁澎
朝代：清

南朝树，小雨望中疏。长笛如闻桓子野。青山不见谢夷吾。随意酒家胡。
望江南 其六 白门漫兴
作者：丁澎
朝代：清

奈何许，生小在长干。竹筱巷边同妾住，蚵蚾矶上送郎船。无计可留欢。
望江南 其十 白门漫兴
作者：丁澎
朝代：清

尽去也，风送下江潮。月挂青林开士苑，乌啼皂荚内人桥。何处更吹箫。
望江南 其四 白门漫兴
作者：丁澎
朝代：清

白杨渡，枝上有提壶。宋苑梧桐梁苑雨，冶城秋月石城乌。往事且模糊。
望江南·白门漫兴
作者：丁澎
朝代：清

停桡处，桐树石桥湾。淡淡鸦藏烟柳外，田田鱼戏露荷间。一抹蒋陵山。闲游冶，最是艳阳时。乌巷诸郎兰桨筏，青溪小妹竹灯祠。队队使人疑。秦淮夜，到处画船灯。鹦鹉十千浮碧叶，蟾蜍三五挂红筝。人影在银屏。白杨渡，枝上有提壶。宋苑梧桐梁苑雨，冶城秋月石城乌。往事且模糊。寻兰院，幽草玉阶生。燕子多情窥屈戌，梨花无梦逐长庚。空怀落钗声。奈何许，生小在长干。竹筱巷边同妾住，蚵蚾矶上送郎船。无计可留欢。横塘去，红杏驿边亭。估客长须牵马渡，吴侬细语隔船听。那不动郎情。南朝树，小雨望中疏。长笛如闻桓子野。青山不见谢夷吾。随意酒家胡。狭斜路，薄幸莫留名。官妓数来今寇白，伊州唱出小秦青。老去尚多情。尽去也，风送下江潮。月挂青林开士苑，乌啼皂荚内人桥。何处更吹箫。
望江怨·清明
作者：丁澎
朝代：清

羲轮促。山鬼秋坟泣修竹。新烟移古木。鸱夷长伴刘伶宿。反乎复。昨岁冶游人，北邙春夜独。
望远行·别王仪曹阮亭
作者：丁澎
朝代：清

马度青门杨柳垂。此去倍堪思。旗亭炙酒唤红儿。教唱衍波词。鹦武客。旧裁诗。竹西歌吹休迟。东方割肉细君知。芙蓉远黛照春瓷。回首红桥渡，沥酒对君时。
柳初新·本意
作者：丁澎
朝代：清

雪残小苑东风住。已放嫩黄初吐。蝶香未染，莺梭犹涩，梦稳池塘轻雾。最惜纤腰如楚。恐难禁灞桥人去。翠阁凝眸低语。看春衫、半分金缕。因风娇袅，柔条无力，挽不尽陇烟湘雨。及早和他同倚，怕消魂、夕阳飞絮。
柳梢青·寄怨
作者：丁澎
朝代：清

红杏依然。小楼空倚，月断晴川。不采靡芜，打开鹦鹉，有恨休传。恼人偏是云笺。更说恁灯前枕边。不信他家，秾香艳粉，若个堪怜。
桃源忆故人·春闺
作者：丁澎
朝代：清

红薇紫燕团成队。正是困人天气。抛却绣床闲戏。须趁鹦哥睡。脸霞双衬轻红腻。早被东风吹醉。池上鸳鸯作对。忙过秋千背。
梅花三弄·筝
作者：丁澎
朝代：清

背银灯。促瑶筝。指乱湘弦心暗惊。此意分明。寄与多情。问恨满、天涯何处，只在离鸿第二声。陇头流水长城雪。寒猿叫破巫山月。恨也无凭。梦也难成。落尽梅花枕上冰。直恁少忪惺。
梦扬州·邗上逢王考功西樵
作者：丁澎
朝代：清

公言愁。愁未了，我始言愁。总是愁城，何日破除方休。吴市里酒徒落魄，王生召我为俦。桓野笛，杨恽缶，并呼鼓史岑牟。同作南冠楚囚。各相对唏嘘，亦复何求。散尽千金，一剑蒯缑空留。歌相乐、也因而泣，怎销磨短发盈头。只落得，两人白眼，共醉扬州。
武陵春 其一 冬景
作者：丁澎
朝代：清

老树压云檐溜折，烂叶满山溪。鸟断空林昼掩扉。风雪一椎归。沽酒前村梅正落，香雾扑人衣。日暮绿溪独杖藜。一任野鸥随。
武陵春 其二 闺思，和李清照韵
作者：丁澎
朝代：清

郎去萧滩十八折，折折在心头。泪卷西风无了休。吹送楚江流。竹格渡前风日好，早晚问归舟。认得艄娘郎去舟。人不是、几回愁。
武陵春·冬景
作者：丁澎
朝代：清

老树压云檐溜折，烂叶满山溪。鸟断空林昼掩扉。风雪一椎归。沽酒前村梅正落，香雾扑人衣。日暮绿溪独杖藜。一任野鸥随。郎去萧滩十八折，折折在心头。泪卷西风无了休。吹送楚江流。竹格渡前风日好，早晚问归舟。认得艄娘郎去舟。人不是、几回愁。
氐州第一·旅兴和清真韵
作者：丁澎
朝代：清

驿路斜阳，秋空似洗，一点楚天鸿小。短剑星尘，弊裘霜里，掩映落枫飘缈。马怯危桥，疏鬓影、暗惊孤照。织锦空成，恐教辜负，玉关人老。旅店鸦啼行迹少。昏树里、疏星犹绕。苇簟鸡声，绳床蝶梦，都是闲愁抱。奈仆夫、强解事，也索向、当垆调笑。酒薄难酲，月初斜、梧桐已晓。
水调歌头 其一 少年
作者：丁澎
朝代：清

紫阳香尘起，狭路少年游。连钱宝马珠勒，柳外掷吴钩。望见仓琅青漆，不问君家诚是，随意脱骦裘。浪说张公子，调笑擘箜篌。翠猊烬，钿蝉落，暗凝眸。樱桃花底沉醉，低语问归休。郎在金明池上，妾住善和坊里，相去十三楼。凤烛嫌宵短，不停有春愁。
水调歌头 其三 别邹讦士
作者：丁澎
朝代：清

相见十年后，狂客尽芦中。屈指使君与仆，时数论英雄。我道穷如元叔，君道愁如洗马，慷慨两心同。莫唱公无渡，挂席正西风。裁金缕，翻象拍，酒初浓。红衫窄袖起舞，低唱效伶工。昨日吴头楚尾，明日伯劳飞燕，今日莫匆匆。我去君犹在，独步任江东。
水调歌头 其二 与吴瑶如郡守金昌亭对酌
作者：丁澎
朝代：清

吴市酒垆在，谁道邈山河。马曹不问何事，安用惜颜酡。呼我髯奴击缶，更命红儿行酒，相和以为歌。一石亦不醉，十日讵云多。醉乡里，无人到，少风波。一杯身后何有，剧饮尚蹉跎。除是酒泉太守，再调宜城录事，卧治亦南柯。富贵浮云耳，酩酊奈君何。
水调歌头·少年
作者：丁澎
朝代：清

紫阳香尘起，狭路少年游。连钱宝马珠勒，柳外掷吴钩。望见仓琅青漆，不问君家诚是，随意脱骦裘。浪说张公子，调笑擘箜篌。翠猊烬，钿蝉落，暗凝眸。樱桃花底沉醉，低语问归休。郎在金明池上，妾住善和坊里，相去十三楼。凤烛嫌宵短，不停有春愁。吴市酒垆在，谁道邈山河。马曹不问何事，安用惜颜酡。呼我髯奴击缶，更命红儿行酒，相和以为歌。一石亦不醉，十日讵云多。醉乡里，无人到，少风波。一杯身后何有，剧饮尚蹉跎。除是酒泉太守，再调宜城录事，卧治亦南柯。富贵浮云耳，酩酊奈君何。相见十年后，狂客尽芦中。屈指使君与仆，时数论英雄。我道穷如元叔，君道愁如洗马，慷慨两心同。莫唱公无渡，挂席正西风。裁金缕，翻象拍，酒初浓。红衫窄袖起舞，低唱效伶工。昨日吴头楚尾，明日伯劳飞燕，今日莫匆匆。我去君犹在，独步任江东。
水龙吟·和宗鹤问送归原韵
作者：丁澎
朝代：清

与君分手匆匆，且听忼慨樽前语。宁如闺阁，上流作别，女儿絮絮。花鸟关情，英雄无泪，偏于此处。但故园莺老，疏篱竹嫩，春酿熟，须归去。风雨隋宫萧瑟。垂杨里、暮鸦终古。依依岁月，伤心多少，犹如此树。故人携酒，离迷欲断，竹西归路。奈星星、短发不堪牢落，作冲冠怒。
永遇乐·贺梁玉立尚书新婚
作者：丁澎
朝代：清

锦幄花明，兰缸风细，佳期今夕。何处吹箫，采鸾天上，云拥芙蓉碧。春卿绣衮，司马蝉貂，交映玉钗妍色。画屏人、夕香晨照，都付凤池仙客。良辰正及，重阳时候，艳夺双星瑶席。镜压红萸，钿翻紫菊，叠作鸳鸯翼。东山丝竹，栗里琴樽，添取画眉芳笔。年年是、霸陵秋雁，双飞湘瑟。
汉宫春·除夕
作者：丁澎
朝代：清

此夕何时，未三更，还是旧年华发。韵光暗度，怕听明朝乌鹊。东风未透，故园梅、肯舒新萼。莫怪屠苏传遍，饮来迟、他乡杯酌。几处笙歌芳阁，忆灯前儿女，椒盘如昨。鸭炉烟烬，渐逗春衫香薄。强扶守岁，耐灯寒、翠钿斜落。到不如、早去寻眠，休教梦儿闲却。
江城梅花引·秋恨
作者：丁澎
朝代：清

佳期春过又秋残。说今年。更明年。何似西风，偏欲惹愁牵。海雁一声灯半落，向巫山，便为云、也枉然。枉然。枉然。复何言。被又单。枕又寒。蟋蟋蟀蟀，汝何苦、恼却人眠。难将心事，吹堕到君边。容似黄花身似露，谁信道，到如今、直恁般。
江神子·偶见
作者：丁澎
朝代：清

谁家袅袅画屏人。小腰身。怯罗裙。梳得牡丹、新样一堆云。画里曾逢楼上见。非盼盼，即真真。一钩红玉踏香尘。月儿痕。瓣儿新。将去裁量、柳叶只三分。翠袖低翻兰麝远，回眸处，好温存。
沁园春 其一 采石矶题太白祠
作者：丁澎
朝代：清

采石矶头，宿莽之间，有谪仙亭。呼酒人或出，半江月白，宫袍如在，数点峰青。玉殿传来，夜郎迁去，长使人间怨不平。更勿论、向沉香倚恨，夜色华清。古来饮者留名。但搔首、青天笑独醒。料卿来长醉，未应有我，我今独酌，何可无卿。花扑鸬瓷，星稀鸥岸，多是骚人移我情。然与否，正寥寥千载，问个分明。
沁园春 其二 为卓火传甥题传经堂同曹顾庵学士作
作者：丁澎
朝代：清

代易时移，岿哉斯堂，肯搆依然。羡书摊百卷，争如昼锦，庾称万石，宁取三鳣。帐里香芸，阶前带草，临水依塘只数椽。君家学，使田何辕固。比室摩肩。园林梓泽荒烟。惟绿字、丹文信可传。看允宗有角，终惭岳岳，孝先之腹，任尔便便。户映缃青，阁销藜火，甥也宁云似舅贤。休如仆，但与书不读，白昼长眠。
沁园春·采石矶题太白祠
作者：丁澎
朝代：清

采石矶头，宿莽之间，有谪仙亭。呼酒人或出，半江月白，宫袍如在，数点峰青。玉殿传来，夜郎迁去，长使人间怨不平。更勿论、向沉香倚恨，夜色华清。古来饮者留名。但搔首、青天笑独醒。料卿来长醉，未应有我，我今独酌，何可无卿。花扑鸬瓷，星稀鸥岸，多是骚人移我情。然与否，正寥寥千载，问个分明。代易时移，岿哉斯堂，肯搆依然。羡书摊百卷，争如昼锦，庾称万石，宁取三鳣。帐里香芸，阶前带草，临水依塘只数椽。君家学，使田何辕固。比室摩肩。园林梓泽荒烟。惟绿字、丹文信可传。看允宗有角，终惭岳岳，孝先之腹，任尔便便。户映缃青，阁销藜火，甥也宁云似舅贤。休如仆，但与书不读，白昼长眠。
河传·咏燕
作者：丁澎
朝代：清

双燕。如剪。乍逢寒食，飞来深院。呢喃小语诉东风，留恋。主人情莫遣。雕梁依旧频频见。香梦远。春逐梨花软。复依檐。又穿帘。恹恹。汝来今更添。
河渎神·山旅舍逢何蕤音侍御兼讯曹顾庵学土
作者：丁澎
朝代：清

风雪桥迟。山家共倒鸆瓷。袁安高卧已多时。为子折简招之。何如旧日岷阳宅。马蹄早趁霜热。满地昏鸦树白。烦君敬谢逋客。
洞仙歌·秋意
作者：丁澎
朝代：清

梧桐月上，正玉阶初静。露滴寒浆牵素绠。倍凄凉、几阵嘹呖征鸿，声未断、那管凤帏秋冷。隔帘银汉转，河鼓无情，惟有姮娥伴孤另。低语问伊行、可记当年，双星下、几番折证。但香取、罗襦半香销，辜负了、灯前绿窗人影。
浣溪沙 其一 春词
作者：丁澎
朝代：清

十五纤腰学柳轻。东风无那惹流莺。渡江兰楫自相迎。红豆不将投薄幸，青鸾原只寄多情。碧桃花下坐调笙。
浣溪沙 其三 春词
作者：丁澎
朝代：清

叠叠巫山不是高。茫茫鄂渚未云遥。难挨惟有可怜宵。两意半含如豆蔻，寸心千转是芭蕉。东风不管倩魂消。
浣溪沙 其二 春词
作者：丁澎
朝代：清

买断春风榆荚钱。抛残红日柳丝鞭。王系归去剧堪怜。鹦鹉窥翻双陆局，珊瑚擘乱十三弦。昼长无事不教眠。
浣溪沙 其四 春词
作者：丁澎
朝代：清

紫陌珠軿挽碧丝。鹧鸪啼上海棠枝。香勾争踏艳阳时。楼上红筝翻鹞子，鬓边金胜闹鹅儿。恼人忙处掷相思。
浣溪沙·春词
作者：丁澎
朝代：清

十五纤腰学柳轻。东风无那惹流莺。渡江兰楫自相迎。红豆不将投薄幸，青鸾原只寄多情。碧桃花下坐调笙。买断春风榆荚钱。抛残红日柳丝鞭。王系归去剧堪怜。鹦鹉窥翻双陆局，珊瑚擘乱十三弦。昼长无事不教眠。叠叠巫山不是高。茫茫鄂渚未云遥。难挨惟有可怜宵。两意半含如豆蔻，寸心千转是芭蕉。东风不管倩魂消。紫陌珠軿挽碧丝。鹧鸪啼上海棠枝。香勾争踏艳阳时。楼上红筝翻鹞子，鬓边金胜闹鹅儿。恼人忙处掷相思。
浪淘沙 其一 春宫怨
作者：丁澎
朝代：清

永夜促虬迟。春透罘罳。衍波题就晓寒词。正值鸳甃残月白，偏冷铜墀。娥影洗胭脂。此意谁知。隐闻箫鼓乍惊疑。多是平阳初进幸，好梦醒时。
浪淘沙 秋宫怨 其二 案《瑶华集》题作[宫怨]
作者：丁澎
朝代：清

蟾吐玉阶寒。翠袖低翻。每从花里候龙颜。爱听君王吹玉笛，倚遍阑干。新赐碧彄环。不道巫山。莫曾私幸尚衣班。生怕守宫痕渐落，几度偷看。
浪淘沙·春宫怨
作者：丁澎
朝代：清

永夜促虬迟。春透罘罳。衍波题就晓寒词。正值鸳甃残月白，偏冷铜墀。娥影洗胭脂。此意谁知。隐闻箫鼓乍惊疑。多是平阳初进幸，好梦醒时。蟾吐玉阶寒。翠袖低翻。每从花里候龙颜。爱听君王吹玉笛，倚遍阑干。新赐碧彄环。不道巫山。莫曾私幸尚衣班。生怕守宫痕渐落，几度偷看。
清平乐·放艇
作者：丁澎
朝代：清

青山似沐。深柳含茅屋。帆影樽前随处绿。爱傍鸥群同宿。蒲菰还映平沙。烟青何处人家。天外几行归鸟，村前一带桃花。
渔家傲·画眉鸟
作者：丁澎
朝代：清

消尽轻黄蛾晕小。一弯石叶啼妆巧。曾被阿环偷见了。传书早。远山犹带霜痕姣。莫向昭阳争窈窕。十眉图样分多少。可惜谢娘秋渐老。慵临照。错将珠粉和愁扫。
满江红 其一 寄吴锦雯时司李端州
作者：丁澎
朝代：清

桄榔亭畔，西风起、几行雁字。正江楼、凭栏孤眺，玉山初紫。双鬓且消梧水月，一樽不换凉州史。笑从来、手板对人低，而今始。论宦迹，原非志。称吏隐，谁言是。念世态浮沉，但须如此。美酝三升差足恋，不然腰折缘何事。再不然、向旧酒垆傍，寻吾子。
满江红 其二 题尤悔庵画像即用原韵
作者：丁澎
朝代：清

玉映风标，看濯濯、有如春柳。爱吾庐、投竿矶渚，漫同渔叟。勾漏山中丹九转，沧浪亭畔诗千首。问年来、松菊可曾荒，君曰否。有司马，凌云手。更邹衍，谭天口。总不如归向，灞陵偕妇。客到任看墙外竹，独吟且尽床头酒。忆从前、裘马少年场，同刍狗。
满江红·寄吴锦雯时司李端州
作者：丁澎
朝代：清

桄榔亭畔，西风起、几行雁字。正江楼、凭栏孤眺，玉山初紫。双鬓且消梧水月，一樽不换凉州史。笑从来、手板对人低，而今始。论宦迹，原非志。称吏隐，谁言是。念世态浮沉，但须如此。美酝三升差足恋，不然腰折缘何事。再不然、向旧酒垆傍，寻吾子。玉映风标，看濯濯、有如春柳。爱吾庐、投竿矶渚，漫同渔叟。勾漏山中丹九转，沧浪亭畔诗千首。问年来、松菊可曾荒，君曰否。有司马，凌云手。更邹衍，谭天口。总不如归向，灞陵偕妇。客到任看墙外竹，独吟且尽床头酒。忆从前、裘马少年场，同刍狗。
滩破浣溪沙 其一 娇小
作者：丁澎
朝代：清

一剪鸦翎半亸肩。生憎娇小向人前。曾解东风多少恨，自今年。爱唱新翻歌尚怯，学梳时样髻长偏。捉得蜻蜓双叠翅，背人看。
滩破浣溪沙 其三 野祠
作者：丁澎
朝代：清

鸳瓦霜凋野蔓疏。澹烟黄叶女郎祠。玉貌花钿秋雨洗，半模糊。古案神灯翻堕鼠，短墙瘿树惯栖乌。客去钟残山月白，一僧孤。
滩破浣溪沙 其二 渤海道中
作者：丁澎
朝代：清

独向柤梾采石芝。灞陵妻子讶归迟。沧海一裘风雪里，少人知。懒到虱嫌嵇叔拙，贫来鬼笑伯龙痴。短鬓怕将愁思织，已成丝。
滩破浣溪沙·娇小
作者：丁澎
朝代：清

一剪鸦翎半亸肩。生憎娇小向人前。曾解东风多少恨，自今年。爱唱新翻歌尚怯，学梳时样髻长偏。捉得蜻蜓双叠翅，背人看。独向柤梾采石芝。灞陵妻子讶归迟。沧海一裘风雪里，少人知。懒到虱嫌嵇叔拙，贫来鬼笑伯龙痴。短鬓怕将愁思织，已成丝。鸳瓦霜凋野蔓疏。澹烟黄叶女郎祠。玉貌花钿秋雨洗，半模糊。古案神灯翻堕鼠，短墙瘿树惯栖乌。客去钟残山月白，一僧孤。
滴滴金·春暮
作者：丁澎
朝代：清

子规不厌啼朝雨。帐绡寒、人如醉。游系偏惹墙头絮。恼得东风住。凭栏立尽残红暮。问春归向何处。胡蝶花丛斑燕乳。可是相思做。
点绛唇·冬词
作者：丁澎
朝代：清

未是春来，枕屏不耐梅花瘦。早妆才就。日影移鸳甃。眉际螺芬，脸际檀霞透。开双袖。问郎寒否。试纳郎纤手。
燕归梁·仙姝和柳耆卿韵
作者：丁澎
朝代：清
体裁：词

石叶烟鬟惹翠深。钗燕凝金。吹箫偷作彩鸾吟。碧桃下，整罗襟。琼楼碧海千年恨，空行雨、到如今。人间多少会知音。偏解得、是琴心。
燕衔花 闺情 新谱自度曲
作者：丁澎
朝代：清

吹落燕衔花絮。着意留他住。帘栊斜入复飞来，凝眸乍，已随春暗去。欹枕小眠惊起，没个安排处。剔匀残穗又灯花，郎归也，正萧萧暮雨。
爪茉莉·闺怨和屯田韵
作者：丁澎
朝代：清

密缄轻裁，恁星星一味。蓦忽是、暗抛人地。乌丝欲剪，和凤纸、揉将碎。含糊过、翻恨成悲，细看去，都是泪。空阶如洗，梧桐下、愁难寐。私语处、雾浓香细。倩将明月，好梦儿、凭伊递。被风吹、直向海天云底。也知到，他那里。
玉女度千秋·情思
作者：丁澎
朝代：清

的的红珠，滴向鞋尖么凤。双缠倩冷，长被香尘拥。肌消罗带缓，愁压檀痕重。东风怯，几回惊起巫山梦。我亦怜卿，追忆妩眉常捧。暗雨昏灯，底事恹恹重。鸳衾香尚腻，玉臂寒谁共。欢须早，他年莫吊相思冢。
玉女摇仙佩 望春楼故邸 案《瑶华集》题作[吊望春宫]
作者：丁澎
朝代：清

青州城里，帝子珠楼，缥缈五云深际。绕柱鲛绡，穿帘玳瑁，旧是繁华朱邸。谁意同流水。见移花月槛，落榆铺地。玉阶外、鸟声咿轧，雨洗遗钿，数点空翠。何处凤箫声，暗想当年，玉容同倚。楼上望春如醉。风断窗纱，燕子衔将花蕊。斗草踏青，昭阳人去，冷落秋千佳会。飞絮连天起。笙歌杳、不道岐王故第。只见得、空梁蛛网，粉墙蝶闹，但馀几点看花泪。不如把凤楼长闭。
玉女摇仙佩 望春楼故邸 案《瑶华集》题作[吊望春宫]
作者：丁澎
朝代：清
体裁：词

青州城里，帝子珠楼，缥缈五云深际。绕柱鲛绡，穿帘玳瑁，旧是繁华朱邸。谁意同流水。见移花月槛，落榆铺地。玉阶外、鸟声咿轧，雨洗遗钿，数点空翠。何处凤箫声，暗想当年，玉容同倚。楼上望春如醉。风断窗纱，燕子衔将花蕊。斗草踏青，昭阳人去，冷落鞦韆佳会。飞絮连天起。笙歌杳、不道岐王故第。祗见得、空梁蛛网，粉墙蝶闹，但馀几点看花泪。不如把凤楼长闭。
玉楼春·春尽
作者：丁澎
朝代：清

桃花落尽梨花老，又是一年春事了。怨他风雨不关情，粉白嫣红都未扫。人生总是欢娱少。醉里何堪归梦杳。只今明月照空庭，唯有枝头蝴蝶恼。
玉漏迟·五日寄沈绎堂宪副
作者：丁澎
朝代：清

琅玕吹苑雨，又逢佳节，新蒲初剪。弹指韶华，目断潞亭春雁。料是休文带损，洗榴枝、琥珀光浮鹦盏。凭阑倦。有谁相共，桃笙葵扇。此日楚客歌骚、奈仆本愁人，采丝空撚。凝睇湘君，蓉佩香微人远。频向使君索咏，休耽误、玉池鸳管。帘乍卷。秾阴正移庭院。
琐窗寒·东风
作者：丁澎
朝代：清

谁遣伊来，薄帏轻透，恼人情绪。偷送春光，巧逗眉心一缕。怪东君、着意相寻，黄昏满院催红雨。更入柳非烟，弄花无影，断肠何处。憔悴。防人恨，偏瘦惹梨花，香翻燕羽。墙头马上，剪剪轻寒乍起。晕红酥、渐逼罗襟，画楼垂手人如醉。倍愁他、惯引消魂，赚尽伤春泪。
瑞鹤仙·贺鲁紫漪举子兼游茅山
作者：丁澎
朝代：清

谢庭花似雪。正汤饼春饧，兰芽初茁。珠生甫弥月。渐能指之无，觇为英物。志公笑曰，恁宁馨、此儿佳绝。更何须，靧面桃花，洗出天然红白。奇突。前身金粟，天上麟雏，珊珊仙骨。彩幢遥列。向茅山道士说。问之子何来，君家玉斧，原是此中瓜瓞。羡他年、彪个兰台，无个优劣。
甘州子 其一 溪边
作者：丁澎
朝代：清

金沙滩上落枫初。芦叶岸，一床书。轻帆林外夕阳疏。烟水半含糊。垂钓久、端只为鲈鱼。
甘州子 其二 春睡
作者：丁澎
朝代：清

昼长人梦小红楼。横剃枕，压春愁。绿窗花影袅烟柔。乳燕坠香篝。贪睡稳、忘却下帘钩。
甘州子·溪边
作者：丁澎
朝代：清

金沙滩上落枫初。芦叶岸，一床书。轻帆林外夕阳疏。烟水半含糊。垂钓久、端只为鲈鱼。昼长人梦小红楼。横剃枕，压春愁。绿窗花影袅烟柔。乳燕坠香篝。贪睡稳、忘却下帘钩。
生查子 其一 秋夕
作者：丁澎
朝代：清

山客殊未眠，静倚秋亭暮。蟋蟀入床头，池照移庭树。卷幔驻逍遥，石鼎烟初炷。玉露剪桐花，化作空阶雨。
生查子 其三 写情
作者：丁澎
朝代：清

几日别君时，一夜添消瘦。无日不思君，试问君曾否。昨日得君书，今日开缄又。明日几回寻，何日能抛手。
生查子 其二 江上
作者：丁澎
朝代：清

系艇白杨桥，门对春江渌。江雁解人怜，队队沙头浴。妾住在萧滩，郎渡浔江曲。愿作江上云，来去同欢宿。
生查子·秋夕
作者：丁澎
朝代：清

山客殊未眠，静倚秋亭暮。蟋蟀入床头，池照移庭树。卷幔驻逍遥，石鼎烟初炷。玉露剪桐花，化作空阶雨。系艇白杨桥，门对春江渌。江雁解人怜，队队沙头浴。妾住在萧滩，郎渡浔江曲。愿作江上云，来去同欢宿。几日别君时，一夜添消瘦。无日不思君，试问君曾否。昨日得君书，今日开缄又。明日几回寻，何日能抛手。
画堂春 忆秦娥 其一 中秋，和太白韵
作者：丁澎
朝代：清

冰弦咽。翠蛾人倚瑶台月。瑶台月。嫦娥应，个侬无别。疏帘永夜中秋节。碧云如海青鸾绝。青鸾绝。人间自有，玉楼琼阙。
画堂春 忆秦娥 其二 秋夜
作者：丁澎
朝代：清

人如昨。黄昏望断西楼约。西楼约。如何把梦，也教闲却。梧桐月浸罗幛薄。飞虫又提灯花落。灯花落。恁般清冷。怎生挨着。
画堂春·答程端伯侍郎
作者：丁澎
朝代：清

藏名何地可栖。鹿门耆旧人稀。空山古木秃啼。天外樵归。卧雪先生方起。停云老子相期。黄花满地酒千杯。无限鸿飞。
番女八拍·本意
作者：丁澎
朝代：清

黄榆风急海鹙啼。马频嘶。蓬婆城外千山雪，锦伞蛮靴夜打围。梧桐树下轧鸣机。念征衣。孤鸿一去无消息，使尽西风唤不归。
登岱
作者：丁澎
朝代：清

翠微宫殿俯危峦，岭坂逶迤更几盘。天近扶桑长不夜，月明瑶草易生寒。松鸣越观留山鬼，鸟啄秦碑净石坛。七十二君封禅地，回中风雨想和銮。孤悬海岳枕神洲，得供卢敖拄杖游。天外数峰开汉畤，星边九点辨齐州。清宵鹳抟浮云落，古洞龙吟断壑流。人在碧城看夜色，芙蓉何处接层楼。飘渺神宫霄汉间，丹梯突兀迥难攀。苍龙峪窈云归洞，白鹤祠孤雪满山。呼吸自能通帝座，风烟原不到人寰。未逢刻石千年事，《梁父吟》成独往还。千丈悬崖撼石闾，扪萝叠磴倒衣裾。孤峰半落天疑尽，绝顶平临日乍舒。帝女珠宫喧象佩，仙官绛节驻銮车。白云尚见封中起，笙鹤如闻度碧虚。
登岱·其一
作者：丁澎
朝代：清

翠微宫殿俯危峦，岭坂逶迤更几盘。天近扶桑长不夜，月明瑶草易生寒。松鸣越观留山鬼，鸟啄秦碑净石坛。七十二君封禅地，回中风雨想和銮。
登岱·其三
作者：丁澎
朝代：清

飘渺神宫霄汉间，丹梯突兀迥难攀。苍龙峪窈云归洞，白鹤祠孤雪满山。呼吸自能通帝座，风烟原不到人寰。未逢刻石千年事，《梁父吟》成独往还。
登岱·其二
作者：丁澎
朝代：清

孤悬海岳枕神洲，得供卢敖拄杖游。天外数峰开汉畤，星边九点辨齐州。清宵鹳抟浮云落，古洞龙吟断壑流。人在碧城看夜色，芙蓉何处接层楼。
登岱·其四
作者：丁澎
朝代：清

千丈悬崖撼石闾，扪萝叠磴倒衣裾。孤峰半落天疑尽，绝顶平临日乍舒。帝女珠宫喧象佩，仙官绛节驻銮车。白云尚见封中起，笙鹤如闻度碧虚。
皂罗特髻 其一 寄恨效东坡体
作者：丁澎
朝代：清

为伊瘦损，怕红消翠减，被人猜着。为伊瘦损，渐腰围如削。春来了、为伊瘦损，春去也、只恨东风恶。为伊瘦损，怎怨伊情薄。真个为伊瘦损，悔当初轻诺。偏道是、为伊瘦损，千行泪、禁得涓涓落。为伊瘦损，待怎生抛却。
皂罗特髻 其二 题越州吴伯憩新词即用东坡起句
作者：丁澎
朝代：清

采菱拾翠，傍越殿寻春，清歌徐度。何似吴均，善作多愁赋。浣纱畔、雕栏倚遍，携红袖、潦倒旗亭暮。莫怜眉妩，恐琐窗人妒。如听哀筝夜话，向谁行幽诉。鸳管写、乌丝百尺，待归去、都付双鬓女。红牙轻按，唱彻愁春句。
皂罗特髻·寄恨效东坡体
作者：丁澎
朝代：清

为伊瘦损，怕红消翠减，被人猜着。为伊瘦损，渐腰围如削。春来了、为伊瘦损，春去也、只恨东风恶。为伊瘦损，怎怨伊情薄。真个为伊瘦损，悔当初轻诺。偏道是、为伊瘦损，千行泪、禁得涓涓落。为伊瘦损，待怎生抛却。采菱拾翠，傍越殿寻春，清歌徐度。何似吴均，善作多愁赋。浣纱畔、雕栏倚遍，携红袖、潦倒旗亭暮。莫怜眉妩，恐琐窗人妒。如听哀筝夜话，向谁行幽诉。鸳管写、乌丝百尺，待归去、都付双鬓女。红牙轻按，唱彻愁春句。
眼儿媚·开缄
作者：丁澎
朝代：清

银钩和泪折琼枝。又寄断肠词。开缄何物，几颗红豆，一袅乌丝。鸳鸯倒押宜春字。此意费寻思。分明说与，海棠开后，燕子来时。
石州慢·春暮
作者：丁澎
朝代：清

几许春光，残红数片，游丝牵漾。可怜似我，冷香坠粉，今生虚枉。为谁瘦损，枕边检点鲛绡，裙襕不似前春样。着意问东君，肯把侬轻放。惆怅。莺声渐老，午梦初惊，落钗空响。倦起不胜梳鬓，镜台斜傍。暂时消遣，枝头数遍青梅，香痕暗逗眉尖上。胡蝶却飞来，又低头半晌。
秋蕊香·当场，和晏叔原韵
作者：丁澎
朝代：清

小阁绿阴遮就。每到踏青时候。游人共约烧香偶。萧九娘家沽酒。当垆未老人依旧。双纤手。银瓶浅汲红珠久。低说侬家只有。
绮罗香·灯夕立春
作者：丁澎
朝代：清

春到何迟，辛盘未试，人日数来今七。此刻才过，已是十三灯夕。梅梢上、初透三分，漏声里、频催千滴。问良宵、斜把银缸，眉痕浅处寻消息。彩胜压金么凤，共菂灯连理，双双堪惜。象管鹅笙，檀口玉葱齐炙。蟾光度、正照蓉屏。人影乱、鬓横钗只。红豆子、戏结罗巾，将同心暗掷。
花心动·归迟
作者：丁澎
朝代：清

薄幸归迟，故匆匆、佯羞醉倚庭角。力怯难扶，已尽黄昏，谁与西楼密约。鸾筝翠袖争留恋，宜消受、眼前离索。更无奈，烬冷熏篝，灯儿半落。底事朦胧负却。任假语、惺惺心头拖沓。料可意人、千种温存，多少风情片霎。香罗暗结诃梨子，玉腕上、脂痕一掐。分明是、此情被侬道着。
苏幕遮·杜鹃
作者：丁澎
朝代：清

杜鹃花，杜鹃鸟。鸟在花间，血泪和花叫。只说不如归去好。赚得春归，花鸟都知道。枕边频，枝上悄。一样名儿，何似双双闹。恨不将花团做鸟。鸟歇花残，春去多时了。
菩萨蛮 其一 回文
作者：丁澎
朝代：清

锦鸳文印檀霞枕。枕霞檀印文鸳锦。蛾黛蹙愁多。多愁蹙黛蛾。院深喧语燕。燕语喧深院。长若杜兰香。香兰杜若长。
菩萨蛮 其七 回文
作者：丁澎
朝代：清

下帘低唤郎知也。也知郎唤低帘下。来到莫疑猜。猜疑莫到来。道侬随处好。好处随侬道。书寄待何如。如何待寄书。
菩萨蛮 其三 回文
作者：丁澎
朝代：清

渌波春罨横塘曲。曲塘横罨春波渌。眉似柳家儿。儿家柳似眉。小星花榭绕。绕榭花星小。弹指玉灯残。残灯玉指弹。
菩萨蛮 其二 回文
作者：丁澎
朝代：清

绿鬓烟挽斜勾玉。玉勾斜挽烟鬓绿。郎赠口脂香。香脂口赠郎。影鸾交彩映。映彩交鸾影。傍镜笑成双。双成笑镜傍。
菩萨蛮 其五 回文
作者：丁澎
朝代：清

数重花幔穿金缕。缕金穿幔花重数。愁处是高楼。楼高是处愁。凤钗横压梦。梦压横钗凤。通梦两心同。同心两梦通。
菩萨蛮 其八 回文
作者：丁澎
朝代：清

女墙东映红兰渚。渚兰红映东墙女。迷路小窗西。西窗小路迷。错来行又却。却又行来错。真个恁情亲。亲情恁个真。
菩萨蛮 其六 回文
作者：丁澎
朝代：清

旧如相识当垆酒。酒垆当识相如旧。卿是可人情。情人可是卿。扇低翻见面。面见翻低扇。人觑却回身。身回却觑人。
菩萨蛮 其四 回文
作者：丁澎
朝代：清

草芳闲院春啼鸟。鸟啼春院闲芳草。情薄怨来生。生来怨薄情。蝶间花笑妾。妾笑花间蝶。遮莫妾如花。花如妾莫遮。
菩萨蛮·回文
作者：丁澎
朝代：清

锦鸳文印檀霞枕。枕霞檀印文鸳锦。蛾黛蹙愁多。多愁蹙黛蛾。院深喧语燕。燕语喧深院。长若杜兰香。香兰杜若长。绿鬓烟挽斜勾玉。玉勾斜挽烟鬓绿。郎赠口脂香。香脂口赠郎。影鸾交彩映。映彩交鸾影。傍镜笑成双。双成笑镜傍。渌波春罨横塘曲。曲塘横罨春波渌。眉似柳家儿。儿家柳似眉。小星花榭绕。绕榭花星小。弹指玉灯残。残灯玉指弹。草芳闲院春啼鸟。鸟啼春院闲芳草。情薄怨来生。生来怨薄情。蝶间花笑妾。妾笑花间蝶。遮莫妾如花。花如妾莫遮。数重花幔穿金缕。缕金穿幔花重数。愁处是高楼。楼高是处愁。凤钗横压梦。梦压横钗凤。通梦两心同。同心两梦通。旧如相识当垆酒。酒垆当识相如旧。卿是可人情。情人可是卿。扇低翻见面。面见翻低扇。人觑却回身。身回却觑人。下帘低唤郎知也。也知郎唤低帘下。来到莫疑猜。猜疑莫到来。道侬随处好。好处随侬道。书寄待何如。如何待寄书。女墙东映红兰渚。渚兰红映东墙女。迷路小窗西。西窗小路迷。错来行又却。却又行来错。真个恁情亲。亲情恁个真。
蓦山溪·春闺和陈大樽韵
作者：丁澎
朝代：清

暖日烘帘，睡起抛残绣。衫薄不胜寒，乍朦胧、楚腰如柳。重开鸾镜，扶起半欹鬓，香痕透。眉痕瘦。都付红酥手。闲愁惯惹，脉脉频回首。新种合欢花，爱看他、倚残罗袖。思寻旧梦，勾引是东风，灯昏候。啼鹃又。吹落巫山后。
蕊珠·和愁
作者：丁澎
朝代：清

东风惯锁双眉结。难扫愁峰千叠。小楼同梦桃花月。私语分明，牢记与伊说。花栏箓簌藏迷蝶。也羞妾。偷将为恨红笺折。迸泪和愁，锦字半明灭。
虞美人 其一 春恨
作者：丁澎
朝代：清

斜抛鸳枕春难稳。到处成愁恨。正防燕子下帘钩。风送一天飞絮过西楼。空房心怯衾如水。炙着灯儿睡。灺残犹未泪痕收。不信东风多少在眉头。
虞美人 其三 怨情
作者：丁澎
朝代：清

池中萍漾池边柳。相映春光逗。与郎一处誓同生。除是郎为柳絮妾为萍。萍根本是杨花结。不比闲枝叶。侬拼水面作萍花。只恐郎为飞絮又天涯。
虞美人 其二 春恨
作者：丁澎
朝代：清

夕香人去金猊冷。翠掩屏山影。合欢一夜满庭开。蝴蝶不知人恨却飞来。片时枕上春勾引。已是消魂尽。梦回留得几多魂。又被子归催去二三分。
虞美人 其四 风情
作者：丁澎
朝代：清

樱桃梦逐鸳鸯影。密约今宵定。分明待月在花丛。临时又说病来慵。好朦胧。麝脂香沁云屏透。正值黄昏候。低眉不语晕潮红。搔头忘整鬓蝉横。太匆匆。
虞美人·春恨
作者：丁澎
朝代：清

斜抛鸳枕春难稳。到处成愁恨。正防燕子下帘钩。风送一天飞絮过西楼。空房心怯衾如水。炙着灯儿睡。灺残犹未泪痕收。不信东风多少在眉头。夕香人去金猊冷。翠掩屏山影。合欢一夜满庭开。蝴蝶不知人恨却飞来。片时枕上春勾引。已是消魂尽。梦回留得几多魂。又被子归催去二三分。池中萍漾池边柳。相映春光逗。与郎一处誓同生。除是郎为柳絮妾为萍。萍根本是杨花结。不比闲枝叶。侬拼水面作萍花。只恐郎为飞絮又天涯。樱桃梦逐鸳鸯影。密约今宵定。分明待月在花丛。临时又说病来慵。好朦胧。麝脂香沁云屏透。正值黄昏候。低眉不语晕潮红。搔头忘整鬓蝉横。太匆匆。
蝶恋花 其一 别意
作者：丁澎
朝代：清

明日送郎湘水曲。闻到巫山，欲情香魂逐。薄翠不描青似玉。恐将花艳惊郎目。郎道巫山如黛蔟。十二峰连，争比双蛾蹙。一路春山无断绩。朝朝仍恋眉心绿。
蝶恋花 其三 初夏
作者：丁澎
朝代：清

嫩绿枝头莺睡稳。羞带宜男，闲却双蝉鬓。梦逐春归和泪抆。蔷薇消得东风恨。眉锁斜阳添薄晕。初试冰绡，渐觉香肌褪。胡蝶也知春意尽。花须乱落轻黄粉。
蝶恋花 其二 送春
作者：丁澎
朝代：清

愁里送春春莫误。愁共春来，春去愁须去。难道春归无着处。愁边便是春归路。愁到而今春亦苦。交付愁魔，不管春无主。料得抛愁春不许。明年依旧和他住。
蝶恋花·别意
作者：丁澎
朝代：清

明日送郎湘水曲。闻到巫山，欲情香魂逐。薄翠不描青似玉。恐将花艳惊郎目。郎道巫山如黛蔟。十二峰连，争比双蛾蹙。一路春山无断绩。朝朝仍恋眉心绿。愁里送春春莫误。愁共春来，春去愁须去。难道春归无着处。愁边便是春归路。愁到而今春亦苦。交付愁魔，不管春无主。料得抛愁春不许。明年依旧和他住。嫩绿枝头莺睡稳。羞带宜男，闲却双蝉鬓。梦逐春归和泪抆。蔷薇消得东风恨。眉锁斜阳添薄晕。初试冰绡，渐觉香肌褪。胡蝶也知春意尽。花须乱落轻黄粉。
行香子·离情
作者：丁澎
朝代：清

才住香车。忽过平沙。片时间、人远天涯。今宵好梦，何处寻他。但一更钟，三更雨，五更鸦。愁对飞花。怕见残霞。别离情、付与琵琶。断魂江上，吹落谁家。正梦儿来，灯儿晕，枕儿斜。
西溪子·本意
作者：丁澎
朝代：清

茅屋溪头霜早。占得清光多少。小桥边，枫一树。鸥一渚。与汝平分秋雨。黄叶可前村。问渔人。
见燕
作者：丁澎
朝代：清

杏叶新阴拂女墙，风吹小燕过池塘。相期定似逢寒食，乍见争如说故乡。弄影不教沾柳絮，衔泥何惜点琴囊。双栖并翅真怜汝，愁杀卢家春昼长。
解佩令·江州讯吴松严令君
作者：丁澎
朝代：清

城临小别，无多听事，近潇湘、弄雨疏帘静。束带公庭，苦相对、督邮清冷。漫争夸、故人为令。行云赋手，善描神女，早吹来、阳台艳影。瓮发彯清。可钓有、槎头缩颈。趁烟波、晚楼同凭。
解蹀躞·张使君郡斋听吴山人弹琴
作者：丁澎
朝代：清

倚石调丝趁小雨，竹窗清越。萧萧叶下，湘波夜寥泬。为我鼓一再行，分明只雁，宵吟灞亭愁别。更情切。低回玉轸，挑灯半明灭。江边枫落，哀猿抱秋月。莫使调入清商，梅花几点吹来，鬓争如雪。
诉衷情·春游，和仲殊韵
作者：丁澎
朝代：清

谁家绮阁傍芳洲。渌水绕门流。罗衣暗香微度，归到小红楼。金钿落，翠鬟浮。折花游。一回含笑。半晌沉吟，几步回头。
词变 三台 其七 变本调
作者：丁澎
朝代：清

春愁去也谁教，粉袖沾红泪绡。魂断恹恹醒未，雨寒禁怕花朝。
词变 三台之二 其八 回前调
作者：丁澎
朝代：清

朝花怕禁寒雨，未醒恹恹断魂。绡泪红沾袖粉，教谁也去愁春。
词变 三字令 其二十七 回前调
作者：丁澎
朝代：清

重帘透，月黄昏。倩谁春。留秾影，鬓香分。翠屏空，楼燕断，欲消魂。红珠堕，奈何人。艳歌闻。初融粉，试残熏。麝兰丛，罗绮队，玉钗横。
词变 减字木兰花 其二十一 回前调
作者：丁澎
朝代：清

暮烟凝色。柳花折去东墙立。小雨香飞。寂寂帘开唤鸟啼。缕金缠碧。腕横枕角钗双摘。偷步香迷。月暗红绡卷幕低。
词变 南乡子 其三十 变本调
作者：丁澎
朝代：清

屏镜罨栖鸦。绿柳亭闲在馆娃。芳草苑深明月旧，知他。燕语庭空弄影斜。筝玉扣窗纱。倚恨凭谁未破瓜。鬟亸腻娇轻靥小，如花。露吸猩唇染绛霞。
词变 南乡子 其十一 变竹枝
作者：丁澎
朝代：清

梧碧吹楼。妆凝移恨上眉头。心事何如相忆切。愁离别。疏影花帘遮淡月。
词变 南乡子之二 其三十一 回前调
作者：丁澎
朝代：清

霞绛染唇猩。吸露花如小靥轻。娇腻亸鬟瓜破未，谁凭。恨倚纱窗扣玉筝。斜影弄空庭。语燕他知旧月明。深苑草芳娃馆在，闲亭。柳绿鸦栖罨镜屏。
词变 卜算子 其二十 变减字木兰花
作者：丁澎
朝代：清

低幕卷绡红，暗月迷香步。偷摘双钗角枕横，腕碧缠金缕。啼鸟唤开帘，寂寂悄香雨。小立墙东去折花，柳色凝烟暮。
词变 四犯令 其三十四 变滴滴金
作者：丁澎
朝代：清

客醉调筝哀白发。催歌新按拍。折花将劝双樽月。江枫映、花溪隔。碧水秋声霜沥淅。空庭闲落叶。密烟寒绕青山寂。船归处、啼鸦夕。
词变 夜行船 其二十九 回前调
作者：丁澎
朝代：清

翠铺茵阁飞花袅。香消暗、尖蛾淡扫。倚轻罗袖曲栏凭，醉欲看钗留凤小。未晴天好啼鸠早。扶还怯、怨花愁鸟。腻粉妆新玉酥揉，细烟吹、竹帘风晓。
词变 天仙子 其十四 回前调
作者：丁澎
朝代：清

岛碧归云佩环杳。风柔月悄心香烧。夜夜丛芳浥露桃，含笑巧。枝弄鸟。小蓼红开妆镜晓。
词变 太平时 其四 回前调
作者：丁澎
朝代：清

烛银消尽夜筝闻。欲愁君。玉红垂处几多痕。试襕裙。竹窗吹雨湘帘卷，正销魂。渌江双燕送残春。未归人。
词变 好事近 其二十三 回前调
作者：丁澎
朝代：清

洒泪和花飞，海似深情留恋。偷解莫愁离恨，却在钗头燕。取看带绣吹鸳双，黛翠空烟晚。极望倍愁天远，寄书奈无雁。
词变 山花子 其二十六 变三字令
作者：丁澎
朝代：清

横钗玉队绮罗丛。兰麝熏残试粉融。初闻歌艳人何奈，坠珠红。魂消欲断燕楼空。屏翠分香鬓影秾。留春谁倩昏黄月，透帘重。
词变 巴渝辞 其五 变本调
作者：丁澎
朝代：清

舞衫红映醉颜酡。鼓棹女儿教渝歌。纱轻浣雨春潮弄。花桐刺落钗头凤。
词变 巴渝辞之二 其六 回前调
作者：丁澎
朝代：清

凤头钗落刺桐花。弄潮春雨浣轻纱。歌渝教儿女棹鼓。酡颜醉映红衫舞。
词变 归国遥 其三十二 变霜天晓角
作者：丁澎
朝代：清

碧云暮。远天枫赤吹寒雨。帽落白衣人醉，笑客嘲能赋。逸趣抒来谁与。挹香迷雾。取问隔溪芳树。野色秋盈路。
词变 望梅花 其十五 变调笑令
作者：丁澎
朝代：清

懒病帘垂罢卷。半过春宵愁短。惯唤交莺啼送晚。断梦幽花落满。径远吹香娇露面。见燕楼西婉恋。
词变 木兰花令 其三十九 前调
作者：丁澎
朝代：清

关开不住长安道。屋里山青溪水绕。斑鬓苦吟诗兴酣，绿樽芳泛游年少。寒生月帐春桃小。影弄云屏湘竹巧。还知倦鸟惜高枝，残梦花间人却老。
词变 杨柳枝 其九 变阿那曲
作者：丁澎
朝代：清

地窣裙拖绿草芳。行人赚得印泥香。缕金歌罢红颜笑，倚倦屏山春恨长。
词变 杨柳枝 其九 变阿那曲
作者：丁澎
朝代：清
体裁：词

地窣裙拖绿草芳，行人赚得印泥香。缕金歌罢红颜笑，倚倦屏山春恨长。
词变 步蟾宫 其二十八 变夜行船
作者：丁澎
朝代：清

晓风帘竹吹烟细。揉酥玉、新妆粉腻。鸟愁花怨怯还扶，早鸠啼、好天晴未。小凤留钗看欲醉。凭栏曲、袖罗轻倚。扫淡蛾尖，暗消香袅，花飞阁、茵铺翠。
词变 渔父 其二 回前调
作者：丁澎
朝代：清

归雁空庭枫叶黄。小楼花月闭秋长。时妆换，镜鸾伤。暗垂双泪捣初霜。
词变 滴滴金 其三十五 回前调
作者：丁澎
朝代：清

夕鸦啼处归船寂。山青绕、寒烟密。叶落闲庭空淅沥。霜声秋水碧。隔溪花映枫江月。樽双劝、将花折。拍按新歌催发白。哀筝调醉客。
词变 玉连环 其二十五 回前调
作者：丁澎
朝代：清

凤箫闲处愁眉妩。轻钗小试，绿鬟低笼月华明，夜动晓嫌多露。梦入香兰唤起。花飞逐队，新莺时弄影波桥，断送春残夜雨。
词变 瑞鹧鸪 其三十八 变木兰花令
作者：丁澎
朝代：清

老却人间花梦残。枝高惜鸟倦知还。巧竹湘屏云弄影，小桃春帐玉生寒。少年游泛芳樽绿，酣兴诗吟苦鬓斑。绕水溪青山里屋，道安长住不开关。
词变 生查子 其三 变太平时
作者：丁澎
朝代：清

人归未春残，送燕双江渌。魂销正卷帘，湘雨吹窗竹。裙襕试痕多，几处垂红玉。君愁欲闻筝，夜尽消银烛。
词变 眉峰碧 其二十四 变玉连环
作者：丁澎
朝代：清

雨夜残春送。断桥波影弄。时莺新队逐飞花，起唤兰香入梦。露多嫌晓动。夜明华月笼。低鬟绿试小钗轻，妩眉愁处闲箫凤。
词变 竹枝 其十二 回前调
作者：丁澎
朝代：清

月淡遮帘花影疏。别离愁切忆相如。何事心头眉上恨，移凝妆楼吹碧梧。
词变 竹枝 其十二 回前调
作者：丁澎
朝代：清
体裁：词

月淡遮帘花影疏，别离愁切忆相如。何事心头眉上恨，移凝妆楼吹碧梧。
词变 蝴蝶儿 其十七 变醉公子
作者：丁澎
朝代：清

楼上愁。双燕柔。草萋庭满下帘勾。倚倦罢梳头。早起弓鞋窄，怯行红露稠。来朝送梦随天远，空闺寒怕秋。
词变 西江月 其三十六 变本调
作者：丁澎
朝代：清

枕角春留有信，生香暗动浮霞。晚晴初见影窗纱。袅袅低枝雪丫。冷月啼乌半夜，明灯怯对寒花。梅亭闲锁冻云斜。似玉妆成淡雅。
词变 西江月 其三十六 变本调
作者：丁澎
朝代：清
体裁：词

枕角春留有信，生香暗动浮霞。晚晴初见影窗纱。袅袅低枝雪桠。冷月啼乌半夜，明灯怯对寒花。梅亭闲锁冻云斜。似玉妆成淡雅。
词变 西江月之二 其三十七 回前调
作者：丁澎
朝代：清

雅淡成妆玉似，斜云冻锁闲亭。梅花寒对怯灯明。夜半乌啼月冷。丫雪枝低袅袅，纱窗影见初晴。晚霞浮动暗香生。信有留春角枕。
词变 西江月之二 其三十七 回前调
作者：丁澎
朝代：清
体裁：词

雅淡成妆玉似，斜云冻锁闲亭。梅花寒对怯灯明。夜半乌啼月冷。桠雪枝低袅袅，纱窗影见初晴。晚霞浮动暗香生。信有留春角枕。
词变 调笑令 其十六 回前调
作者：丁澎
朝代：清

恋婉。西楼燕。见面露娇香吹去声远。径满落花幽梦断。晚送啼莺交唤。惯短愁宵春过半。卷罢垂帘病懒。
词变 谒金门 其二十二 变好事近
作者：丁澎
朝代：清

雁无奈。书寄远天愁倍。望极晚烟空翠黛。双鸳吹绣带。看取燕头钗在。却恨离愁莫解。偷恋留情深似海。飞花和泪洒。
词变 赤枣子 其一 变渔父
作者：丁澎
朝代：清

霜初捣，泪双垂。暗伤鸾镜换妆时。长秋闭月花楼小，黄叶枫庭空雁归。
词变 赤枣子 变渔父
作者：丁澎
朝代：清

霜初捣，泪双垂。暗伤鸾镜换妆时。长秋闭月花楼小，黄叶枫庭空雁归。归雁空庭枫叶黄。小楼花月闭秋长。时妆换，镜鸾伤。暗垂双泪捣初霜。人归未春残，送燕双江渌。魂销正卷帘，湘雨吹窗竹。裙襕试痕多，几处垂红玉。君愁欲闻筝，夜尽消银烛。烛银消尽夜筝闻。欲愁君。玉红垂处几多痕。试襕裙。竹窗吹雨湘帘卷，正销魂。渌江双燕送残春。未归人。舞衫红映醉颜酡。鼓棹女儿教渝歌。纱轻浣雨春潮弄。花桐刺落钗头凤。凤头钗落刺桐花。弄潮春雨浣轻纱。歌渝教儿女棹鼓。酡颜醉映红衫舞。春愁去也谁教，粉袖沾红泪绡。魂断恹恹醒未，雨寒禁怕花朝。朝花怕禁寒雨，未醒恹恹断魂。绡泪红沾袖粉，教谁也去愁春。地窣裙拖绿草芳。行人赚得印泥香。缕金歌罢红颜笑，倚倦屏山春恨长。长恨春山屏倦倚。笑颜红罢歌金缕。香泥印得赚人行，芳草绿拖裙窣地。梧碧吹楼。妆凝移恨上眉头。心事何如相忆切。愁离别。疏影花帘遮淡月。月淡遮帘花影疏。别离愁切忆相如。何事心头眉上恨，移凝妆楼吹碧梧。晓镜妆开红蓼。小鸟弄枝巧笑。含桃露，浥芳丛，夜夜烧香心悄。月柔，风杳。环佩云归碧岛。岛碧归云佩环杳。风柔月悄心香烧。夜夜丛芳浥露桃，含笑巧。枝弄鸟。小蓼红开妆镜晓。懒病帘垂罢卷。半过春宵愁短。惯唤交莺啼送晚。断梦幽花落满。径远吹香娇露面。见燕楼西婉恋。恋婉。西楼燕。见面露娇香吹去声远。径满落花幽梦断。晚送啼莺交唤。惯短愁宵春过半。卷罢垂帘病懒。楼上愁。双燕柔。草萋庭满下帘勾。倚倦罢梳头。早起弓鞋窄，怯行红露稠。来朝送梦随天远，空闺寒怕秋。秋怕寒闺空。叶仄远天随梦送。朝来稠露红。行怯窄鞋弓。起早头梳罢。倦倚勾帘下。满庭萋草柔。燕双愁上楼。秋复秋。愁倍愁。为却多情说尽愁。莫愁休未休。休未休。愁莫愁。尽说情多却为愁。倍愁秋复秋。低幕卷绡红，暗月迷香步。偷摘双钗角枕横，腕碧缠金缕。啼鸟唤开帘，寂寂悄香雨。小立墙东去折花，柳色凝烟暮。暮烟凝色。柳花折去东墙立。小雨香飞。寂寂帘开唤鸟啼。缕金缠碧。腕横枕角钗双摘。偷步香迷。月暗红绡卷幕低。雁无奈。书寄远天愁倍。望极晚烟空翠黛。双鸳吹绣带。看取燕头钗在。却恨离愁莫解。偷恋留情深似海。飞花和泪洒。洒泪和花飞，海似深情留恋。偷解莫愁离恨，却在钗头燕。取看带绣吹鸳双，黛翠空烟晚。极望倍愁天远，寄书奈无雁。雨夜残春送。断桥波影弄。时莺新队逐飞花，起唤兰香入梦。露多嫌晓动。夜明华月笼。低鬟绿试小钗轻，妩眉愁处闲箫凤。凤箫闲处愁眉妩。轻钗小试，绿鬟低笼月华明，夜动晓嫌多露。梦入香兰唤起。花飞逐队，新莺时弄影波桥，断送春残夜雨。横钗玉队绮罗丛。兰麝熏残试粉融。初闻歌艳人何奈，坠珠红。魂消欲断燕楼空。屏翠分香鬓影秾。留春谁倩昏黄月，透帘重。重帘透，月黄昏。倩谁春。留秾影，鬓香分。翠屏空，楼燕断，欲消魂。红珠堕，奈何人。艳歌闻。初融粉，试残熏。麝兰丛，罗绮队，玉钗横。晓风帘竹吹烟细。揉酥玉、新妆粉腻。鸟愁花怨怯还扶，早鸠啼、好天晴未。小凤留钗看欲醉。凭栏曲、袖罗轻倚。扫淡蛾尖，暗消香袅，花飞阁、茵铺翠。翠铺茵阁飞花袅。香消暗、尖蛾淡扫。倚轻罗袖曲栏凭，醉欲看钗留凤小。未晴天好啼鸠早。扶还怯、怨花愁鸟。腻粉妆新玉酥揉，细烟吹、竹帘风晓。屏镜罨栖鸦。绿柳亭闲在馆娃。芳草苑深明月旧，知他。燕语庭空弄影斜。筝玉扣窗纱。倚恨凭谁未破瓜。鬟亸腻娇轻靥小，如花。露吸猩唇染绛霞。霞绛染唇猩。吸露花如小靥轻。娇腻亸鬟瓜破未，谁凭。恨倚纱窗扣玉筝。斜影弄空庭。语燕他知旧月明。深苑草芳娃馆在，闲亭。柳绿鸦栖罨镜屏。碧云暮。远天枫赤吹寒雨。帽落白衣人醉，笑客嘲能赋。逸趣抒来谁与。挹香迷雾。取问隔溪芳树。野色秋盈路。路盈秋色。野树芳溪隔。问取雾迷香挹。与谁来抒趣。逸赋能嘲客。笑醉人衣白。落帽雨寒吹赤。枫山远、暮云碧。客醉调筝哀白发。催歌新按拍。折花将劝双樽月。江枫映、花溪隔。碧水秋声霜沥淅。空庭闲落叶。密烟寒绕青山寂。船归处、啼鸦夕。夕鸦啼处归船寂。山青绕、寒烟密。叶落闲庭空淅沥。霜声秋水碧。隔溪花映枫江月。樽双劝、将花折。拍按新歌催发白。哀筝调醉客。枕角春留有信，生香暗动浮霞。晚晴初见影窗纱。袅袅低枝雪丫。冷月啼乌半夜，明灯怯对寒花。梅亭闲锁冻云斜。似玉妆成淡雅。雅淡成妆玉似，斜云冻锁闲亭。梅花寒对怯灯明。夜半乌啼月冷。丫雪枝低袅袅，纱窗影见初晴。晚霞浮动暗香生。信有留春角枕。老却人间花梦残。枝高惜鸟倦知还。巧竹湘屏云弄影，小桃春帐玉生寒。少年游泛芳樽绿，酣兴诗吟苦鬓斑。绕水溪青山里屋，道安长住不开关。关开不住长安道。屋里山青溪水绕。斑鬓苦吟诗兴酣，绿樽芳泛游年少。寒生月帐春桃小。影弄云屏湘竹巧。还知倦鸟惜高枝，残梦花间人却老。
词变 醉公子 其十八 前调
作者：丁澎
朝代：清

秋怕寒闺空。叶仄远天随梦送。朝来稠露红。行怯窄鞋弓。起早头梳罢。倦倚勾帘下。满庭萋草柔。燕双愁上楼。
词变 长相思 其十九 变回本调
作者：丁澎
朝代：清

秋复秋。愁倍愁。为却多情说尽愁。莫愁休未休。休未休。愁莫愁。尽说情多却为愁。倍愁秋复秋。
词变 阿那曲 其十 回前调
作者：丁澎
朝代：清

长恨春山屏倦倚。笑颜红罢歌金缕。香泥印得赚人行，芳草绿拖裙窣地。
词变 霜天晓角 其三十三 回前调
作者：丁澎
朝代：清

路盈秋色。野树芳溪隔。问取雾迷香挹。与谁来抒趣。逸赋能嘲客。笑醉人衣白。落帽雨寒吹赤。枫山远、暮云碧。
词变 风流子 其十三 变天仙子
作者：丁澎
朝代：清

晓镜妆开红蓼。小鸟弄枝巧笑。含桃露，浥芳丛，夜夜烧香心悄。月柔，风杳。环佩云归碧岛。
谢池春·怀贾云谷令英州
作者：丁澎
朝代：清

仙令浈阳，何似贾生英妙。枕落霞、振衣沧岛。一琴一鹤，行橐宁嫌少。任猿啼、陇头云眇。一行作吏，此事真堪绝倒。漫题诗、桃花争笑。数声山鹧，唤起洞天秋晓。望沱江、欲迷归棹。
贺新凉·塞上
作者：丁澎
朝代：清

苦塞霜威冽。正穷秋、金风万里，宝刀吹折。古戍黄沙迷断碛，醉卧海天空阔。况毳幕、又添明月。榆历历兮雪槭槭，只今宵、便老沙场客。搔首处，鬓如结。羊裘坐冷千山雪。射雕儿、红翎欲堕，马蹄初热。斜亸紫貂双纤手，搊罢银筝凄绝。弹不尽、英雄泪血。莽莽晴天方过雁，漫掀髯、又见冰花裂。浑河水，助悲咽。
踏莎行·村女
作者：丁澎
朝代：清

浅碧藏鸠，乱红吹絮。疏疏几阵催花雨。小桥一带种桃花，花边便是儿家住。近水湘帘，几重春雾。鹧鸪声里人何处。月明偷出浣溪沙，笑将花影同归去。
过涧歇·鹦鹉洲吊祢处士
作者：丁澎
朝代：清

云涨秋填鄂城白。昔之视今，亦犹今之视昔。晚江拍。笳吹楼船何在，芦荻依然碧。徇为操，龙气千年化松柏。赋成翻秋色里、振袖悲凉，当年狂客。沥血宁无益。挝起渔阳，断岸乌飞，暮天虹吐，肯容何处奸雄魄。
过秦楼·吴园次郡守碧湖元夕泛灯分赋
作者：丁澎
朝代：清

太守风流，裁红摘翠，点就玉湖妍景。画船载酒，绣幕调笙，香送素波千顷。树杪几队灯红，鳷鹊飞来，惊栖难定。看银蟾一色，蕊珠宫里，竞摇波影。畅好是皓魄初圆，青樽浮满，画里江城如镜。六街箫鼓，兰桨齐开，钗色佩声交迸。良夜试问如何，起视参横，虬壶未冷。休更把紫云低唤，红粉两行娇并。
过长洲吴瑶如郡守招饮漫赋
作者：丁澎
朝代：清

悲歌燕市意何穷，汝向南行我向东。十九年归苏属国，二千石重汉吴公。他时苦忆淞江鲙，此夜愁闻塞北鸿。休傍姑苏问麋鹿，荒台空锁白杨风。
送刘石生之秦
作者：丁澎
朝代：清

万里咸阳道，三年复此行。雁声寒渭水，秋色上蒲城。日蚀秦碑断，天空汉畤平。尚留双剑在，风雨试长鸣。
送孙九畹备兵保宁
作者：丁澎
朝代：清

万里炎方尚枕戈，旌车八月下牂牁。猿声苦雾城边急，虎迹荒原战后多。僰道生徭能汉语，羌西诸将半渝歌。休言割据蚕丛远，滟滪秋高起白波。
送张坦公方伯出塞
作者：丁澎
朝代：清

老去悲长剑，胡为独远征？半生戎马换，片语玉关行。乱石冲云走，飞沙撼碛鸣。万方新雨露，吹不到边城。
送徐征君电发辟召之京
作者：丁澎
朝代：清

此去朝辞林屋峰，布衣疏屩倍从容。眼中吾老非衰凤，足下人称是卧龙。应诏趋由丞相府，封章辟自大司农。知君芸阁诗成后，苦忆西堂旧植松。
送汪舟次检讨奉使册封琉球
作者：丁澎
朝代：清

孤悬鼊屿海涯间，襟带穷荒控百蛮。已奉春秋知正朔，何年南北并中山？自天宸翰龙鳞动，绕日珠旓豹尾斑。底事皇华念将母，乘风归路指刀环。
送王山长还梦南
作者：丁澎
朝代：清

地尽三巴接，将归南雍州。天空一雁断，何处岳阳楼？橘树侵寒雨，猿声入暮秋。仲宣仍作客，更切望乡愁。
送赵锦帆比部归汴州
作者：丁澎
朝代：清

携酒青门送客多，相看无奈别离何！漫愁关塞疲征马，从此乾坤有荷蓑。药鼎千年藏日月，云山一路少风波。天寒大泽行人断，独向夷门叩角歌。
遐方怨·本意
作者：丁澎
朝代：清

红酥减，粉云残。试揣裙襕。镜听无凭相见难。朝朝空抱紫珍看。梦魂何处住，在萧关。
酒泉子·风情
作者：丁澎
朝代：清

暮阁帘垂。生憎郎如明月，透罗帏，穿花径，少人知。妾身还似绿杨枝。不禁梁上燕，赚王孙，因风转，怕归迟。
酬吴司成梅村
作者：丁澎
朝代：清

《风》《雅》久淹没，延陵抱幽愫。博涉慕马卿，遐览追谢傅。羲轮跃咸池，群星灿奔赴。琨瑶厉秋霜，淋响谐宝璐。青云旷千载，鸾凤相追步。惊飙动紫闼，摇落《思玄赋》。玉池明光草，金茎茂陵树。宫商纷迭陈，斯音独《韶頀》。
醉太平·为严补阙题古秋堂
作者：丁澎
朝代：清

芙蓉作楼。鸬鹚作洲。主人有酒宜秋。插黄花满头。莼湖一舟。桐江一裘。山中猿鹤相留。道先生且休。